Ақийда дарслари (43-дарс). «Ал-Фиқҳул Акбар»нинг матни\n10-дарс. Оғзаки маълумотни текшириш (Сунний ақийдалар)\n9-дарс. Оғзаки маълумотни текшириш (Сунний ақийдалар)\n8-дарс. Хабарлар ва нақлларни текшириш (Сунний ақийдалар)\n7-дарс. Ҳис қилиш доирасидан ташқари илм (Сунний ақийдалар)\n6-дарс. Илм нима? (Сунний ақийдалар)\n5-дарс. Имом Абу Мансур ал-Мотуридий (Сунний ақийдалар)\n4-дарс. Имом Абулҳасан ал-Ашъарий (Сунний ақийдалар)\n3-дарс. Aқоид илмининг тарихи (Сунний ақийдалар)\n2-дарс. Ақоид илмининг мақсади (Сунний ақийдалар)\n1-дарс. Ақийда ва унинг асослари (Сунний ақийдалар)\nАқийда дарслари (98-дарс). Хотима\nАқийда дарслари (97-дарс). Расулуллоҳ алайҳиссаломнинг мўъжизалари\nАқийда дарслари (96-дарс). Набийларнинг мўъжизалари\nАқийда дарслари (95-дарс). Қиёматнинг аломатлари\nАқийда дарслари (94-дарс). Шафоатнинг турлари\nАқийда дарслари (93-дарс). Ҳовузга, шафоатга ва Одам зурриёдидан мийсоқ олишга иймон\nАқийда дарслари (91-дарс). Таъвил тушунчаси ва унинг қисмлари\nАқийда дарслари (90-дарс). Набий алайҳиссаломнинг сўзларига таслим бўлмаслик тавҳиддаги нуқсондир\nАқийда дарслари (89-дарс). Кўришни инкор қилувчиларнинг далиллари ва уларга жавоблар\nАқийда дарслари (88-дарс). Аллоҳни жаннатда кўришга иймон\nАқийда дарслари (87-дарс). Аллоҳни жаннатда кўришга иймон\nАқийда дарслари (86-дарс). «Жаннат ва дўзах ҳозир яратилмаган», деганларнинг далиллари\nАқийда дарслари (85-дарс). Жаннат ва дўзахнинг борлиги ва уларнинг йўқ бўлмаслиги\nАқийда дарслари (84-дарс). Саккиз ишнинг ҳар бирига тафсилий далиллар\nАқийда дарслари (83-дарс). Сирот номли кўприк\nАқийда дарслари (82-дарс). Қабр азоби\nАқийда дарслари (81-дарс). Қабр азоби ва неъматига иймон\nАқийда дарслари (80-дарс). Аҳли қиблага иймон ва уларни кофир қилмаслик ҳукми\nАқийда дарслари (79-дарс). Қуръон ғайримахлуқ эканига иймон\nАқийда дарслари (78-дарс). Арш ва Курси ҳақдир\nАқийда дарслари (77-дарс). Лавҳ, қалам ва тақдирнинг ўзгармаслигига иймон\nАқийда дарслари (76-дарс). Лавҳ, қалам ва тақдирнинг ўзгармаслигига иймон\nАқийда дарслари (75-дарс). Тақдир масаласи\nАқийда дарслари (74-дарс). Тақдир масаласи (биринчи мақола)\nАқийда дарслари (73-дарс). Аллоҳнинг ҳузуридан келган барчаси ҳақдир, нурдир, ҳидоятдир, баёндир, бандаларга шифодир\nАқийда дарслари (72-дарс). Фаришталарга иймон келтириш\nАқийда дарслари (71-дарс). Ҳаж\nАқийда дарслари (70-дарс). Закот\nАқийда дарслари (69-дарс). Рўзани тарк қилган одам охиратда жазо олишига ҳамма иттифоқ қилган\nАқийда дарслари (68-дарс). Намозни тарк қилган одам ҳақида\nАқийда дарслари (67-дарс). Набий ва расул орасидаги фарқ\nАқийда дарслари (66-дарс). Набий ва расул орасидаги фарқ\nАқийда дарслари (65-дарс). Расулуллоҳ алайҳиссаломнинг танлаб олинган исмлари\nАқийда дарслари (64-дарс). Аллоҳ хоҳлаган кимсани ҳидоятга бошлар\nАқийда дарслари (63-дарс). Аллоҳ Ўзига итоат қилишга амр этди\nАқийда дарслари (62-дарс). Холиқ ва Бориъ орасидаги фарқ\nАқийда дарслари (61-дарс). Аллоҳ беҳожатдир, сизлар фақирсизлар (иккинчи мақола)\nАқийда дарслари (60-дарс). Аллоҳ беҳожатдир, сизлар фақирсизлар\nАқийда дарслари (59-дарс). Аллоҳнинг ҳаёти азалийдир\nАқийда дарслари (58-дарс). Лаа илааҳа иллаллоҳу Муҳаммадун расулуллоҳи\nАқийда дарслари (57-дарс). Сизларни Аллоҳнинг ёлғиз Ўзига иймон келтиришга буюраман!\nАқийда дарслари (56-дарс). Иймон тушунчаси\nАқийда дарслари (55-дарс). Ислом беш нарсага бино қилинди\nАқийда дарслари (54-дарс). Имом Ғаззолий ва тасаввуф\nАқийда дарслари (53-дарс). Имом Ғаззолий ва ботиния\nАқийда дарслари (52-дарс). Рене Дикартнинг шак назарияси\nАқийда дарслари (51-дарс). Ғайбиёт олами ҳақида фалсафий тортишувлар\nАқийда дарслари (50-дарс). Файласуфларнинг «Олам қадимдир», деган гаплари\nАқийда дарслари (49-дарс). Ғаззолий ва фалсафа\nАқийда дарслари (48-дарс). Ғаззолий ва Илми калом\nАқийда дарслари (47-дарс). «Низомия» мадрасасининг энг ёш бош мударриси\nАқийда дарслари (46-дарс). Қадар ва инсон амали\nАқийда дарслари (45-дарс). Иймоннинг асли тасдиқдан иборат\nАқийда дарслари (44-дарс). «Ал-Фиқҳул Акбар»да иймон масаласи\nАқийда дарслари (42-дарс). Абу Ҳанифа ва ақийда илми\nАқийда дарслари (41-дарс). Абу Ҳанифанинг қадри\nАқийда дарслари (40-дарс). Абу Ҳанифанинг сифатлари\nАқийда дарслари (39-дарс). Абу Ҳанифанинг шогирдлари\nАқийда дарслари (38-дарс). Абу Ҳанифанинг устозлари\nАқийда дарслари (37-дарс). Абу Ҳанифа\nАқийда дарслари (36-дарс). Гуноҳи кабиралар нима-ю, гуноҳи сағиралар нима?\nАқийда дарслари (35-дарс). Ҳеч кимнинг аҳли жаннат ёки аҳли дўзах эканлигига ишонч билан ҳукм қилинмайди\nАқийда дарслари (34-дарс). Гуноҳи кабира қилганларнинг дўзахда бардавом қолмасликлари\nАқийда дарслари (33-дарс). Мусулмонни кофир дейишнинг ҳукми\nАқийда дарслари (32-дарс). Гуноҳ иш мусулмонни диндан чиқармайди (давоми)\nАқийда дарслари (31-дарс). Гуноҳ иш мусулмонни диндан чиқармайди\nАқийда дарслари (30-дарс). Ҳар бир киши ўзи учун халқ қилинган, осонлаштирилган амални ихтиёр этади\nАқийда дарслари (29-дарс). Иститоъат ва унинг турлари (давоми)\nАқийда дарслари (28-дарс). Иститоъат ва унинг турлари (давоми)\nАқийда дарслари (27-дарс). Иститоъат ва унинг турлари\nАқийда дарслари (26-дарс). Инсон амали масаласи\nАқийда дарслари (25-дарс). Аллоҳнинг каломи масаласи суннат имомлари наздида\nАқийда дарслари (24-дарс). Қуръони карим Аллоҳнинг каломи, маънан азалийдир (давоми)\nАқийда дарслари (23-дарс). Қуръони карим Аллоҳнинг каломи, маънан азалийдир\nАқийда дарслари (22-дарс). Аллоҳнинг сифатлари ва халафлар\nАқийда дарслари (21-дарс). Аллоҳнинг сифатлари ва салафлар\nАқийда дарслари (20-дарс). Аллоҳнинг исмлари ва сифатлари (давоми)\nАқийда дарслари (19-дарс). Аллоҳнинг исмлари ва сифатлари (давоми)\nАқийда дарслари (18-дарс). Аллоҳнинг исмлари ва сифатлари (давоми)\nАқийда дарслари (17-дарс). Аллоҳнинг исмлари ва сифатлари\nАқийда дарслари (16-дарс). Қуръоннинг ҳаммаси тавҳид ҳақидадир\nАқийда дарслари (15-дарс). Тавҳид исломнинг шиоридир\nАқийда дарслари (14-дарс). Қуръон ва суннат уламолари наздида тавҳиднинг қисмлари\nАқийда дарслари (13-дарс). Калом илми асосидаги мотуридия тушунчаларидан лавҳалар\nАқийда дарслари (12-дарс). Аллома Тафтазоний\nАқийда дарслари (11-дарс). Мотуридия мазҳабида ақл\nАқийда дарслари (10-дарс). Қатъий ва қатъий эмас хабарлар\nАқийда дарслари (9-дарс). Ислом – илм дини\nАқийда дарслари (8-дарс). Ҳис доирасидан ташқари илм\nАқийда дарслари (7-дарс). Инсонда илм-маърифат ҳосил бўлиш воситалари\nАқийда дарслари (6-дарс). Ихвонус-сафо\nАқийда дарслари (5-дарс). Аҳли сунна вал жамоа\nАқийда дарслари (4-дарс). Ақийдавий фирқаланиш. Шийъа\nАқийда дарслари (3-дарс). Ақийдавий фирқаланиш\nАқийда дарслари (2-дарс). Илми каломнинг юзага келиши ва ривожланиши\nАқийда дарслари (1-дарс). Ақийда нима?\n14:00 / 23.07.2019 1711 pdf Ўқиш режими + -\nТавҳиднинг асли ва эътиқод тўғри бўлиши учун қуйидагиларни айтмоқ вожибдир: «Аллоҳга, Унинг фаришталарига, китобларига, расулларига, ўлгандан кейин қайта тирилишга, яхши-ёмон қадар Аллоҳ таолодан эканига, ҳисобга, мезонга, жаннат ва дўзах ҳаммаси ҳақлигига иймон келтирдим».\nАллоҳ таоло адад жиҳатидан эмас, Унинг шериги йўқлиги жиҳатидан бирдир: «Айт: «У – Аллоҳ ягонадир. Аллоҳ сомаддир. (Ҳожатларни ва рағбатларни қондирувчидир.) У туғмаган ва туғилмаган. Ва Унга ҳеч ким тенг бўлмаган».\nУ Ўзи яратган нарсалардан бирон нарсага ўхшамас. Унга Ўзи яратган нарсалардан биронтаси ўхшамас. У Ўзининг исмлари, зотий ва феълий сифатлари ила азалийдир ва абадийдир.\nЗотийлари – ҳаёт, қудрат, илм, калом, эшитиш, кўриш ва ирода.\nФеълийлари – яратиш, ризқ бериш, иншоъ – пайдо қилиш, ибдоъ – ихтиро қилиш, сунъ – юзага чиқариш ва бошқа феъл сифатлари.\nУ исмлари ва сифатлари ила азалийдир, абадийдир. Унга янги исм ва сифат пайдо бўлмаган. У азалдан илми ила олимдир ва илм азалдан Унинг сифатидир. У азалдан қудрати ила қодирдир ва қудрат азалдан Унинг сифатидир. У азалдан каломи ила гапирувчидир ва калом азалдан Унинг сифатидир. У азалдан яратиши ила яратувчидир ва яратиш азалдан Унинг сифатидир. У азалдан феъли ила фоъилдир ва феъл азалдан Унинг сифатидир. Фоъил Аллоҳ таолодир. Феъл азалдан Унинг сифатидир. Мафъул – махлуқ, яъни яратилгандир. Аллоҳ таолонинг феъли махлуқ эмасдир. Унинг сифатлари азалийдир. Кейин пайдо бўлган ҳам, яратилган ҳам эмас. Бас, ким уларни «махлуқ» деса, «кейин пайдо бўлган» деса ёки тўхтаб қолса, ёхуд шак қилса, Аллоҳ таолога кофирдир.\nҚуръон Аллоҳ таолонинг каломи, мусҳафларда ёзилган, қалбларда ёд олинган, тилларда қироат қилинган, Набий алайҳиссаломга нозил қилинган. Қуръонни талаффуз қилишимиз махлуқдир, уни ёзишимиз махлуқдир, уни қироат қилишимиз махлуқдир, Қуръоннинг ўзи эса махлуқ эмасдир.\nАллоҳ таоло Қуръонда Мусо ва бошқа набий алайҳиссолату вассаломлардан ва фиръавн ва иблисдан ҳикоя қилароқ зикр қилган нарсаларнинг ҳаммаси Аллоҳ таолонинг улардан хабар берган каломидир. Аллоҳ таолонинг каломи махлуқ эмас. Мусо ва ундан бошқа махлуқларнинг каломи махлуқдир. Қуръон Аллоҳ таолонинг қадим каломидир. Уларнинг каломи қадим эмас.\nМусо алайҳиссалом Аллоҳ таолонинг каломини эшитган. Аллоҳ таоло бу ҳақда: «Ва Аллоҳ Мусога ўзига хос гапирди», деган. Батаҳқиқ, Аллоҳ таоло Мусо алайҳиссаломга гапирмаганида ҳам, гапирувчи бўлган. Аллоҳ таоло махлуқотларни халқ қилмасидан олдин ҳам азалдан холиқ эди. Унга ўхшаш ҳеч бир нарса йўқ. У ўта эшитувчи, ўта кўрувчидир.\nАллоҳ таоло Мусо алайҳиссаломга гапирганида Ўзига азалдан сифат бўлган каломи ила гапирган. У Зотнинг барча сифатлари махлуқларнинг сифатларига мухолифдир. У бизнинг илмимизга ўхшамаган илм ила билади, бизнинг қудратимизга ўхшамаган қудрат ила қодир бўлади, бизнинг кўришимизга ўхшамаган кўриш ила кўради, бизнинг эшитишимизга ўхшамаган эшитиш ила эшитади, бизнинг каломимизга ўхшамаган калом ила гапиради. Биз асбоб – аъзолар ва ҳарфлар ила гапирамиз. Аллоҳ таоло асбобсиз, яъни аъзоларсиз ва ҳарфларсиз гапиради. Ҳарфлар махлуқдир. Аллоҳ таолонинг каломи махлуқ эмасдир. У Зот бошқа нарсаларга ўхшамаган нарсадир. Нарсанинг маъноси унинг жисмсиз, жавҳарсиз ва сифатсиз исбот бўлишидир. У Зотнинг чегараси йўқдир, зидди, тенги, ўхшаши йўқдир. У Зотнинг қўли, юзи, нафси Аллоҳ таоло Қуръонда зикр қилганидек бордир. Аллоҳ таоло Қуръонда зикр қилган юз, қўл, нафс кабилар Унинг кайфиятсиз сифатларидир. «Унинг қўли – қудратидир ёки неъматидир», дейилмайди. Чунки бунда сифатни ботил қилиш бордир. Бу қавл аҳли қадар ва эътизолнинг қавлидир. Лекин Унинг қўли кайфиятсиз сифатидир. Ғазаби, ризоси ҳам У Зот таолонинг кайфиятсиз сифатларидир.\nАллоҳ таоло нарсаларни нарсасиз яратди. Аллоҳ таоло азалдан нарсаларни бўлишидан олдин ҳам билувчи эди. У Зотнинг Ўзи нарсаларнинг ўлчовини ва қазосини белгилагандир. Бу дунёда ҳам, охиратда ҳам У Зотнинг хоҳишисиз, илмисиз, қазо ва қадарисиз ҳамда Лавҳул Маҳфузга ёзишисиз бирор нарса бўлмайди. Лекин У Зотнинг ёзиши васф-сифатлашдир, ҳукм қилиш эмас. Қазои қадар ва машиъат У Зотнинг азалий кайфиятсиз сифатларидир.\nАллоҳ таоло йўқ нарсани йўқлик ҳолида йўқ деб билади. Шунингдек, уни вужудга келтирганида қандай бўлишини ҳам билади.\nАллоҳ таоло Ўзи яратган мавжуд нарсанинг мавжуд ҳолида мавжудлигини билади. Шунингдек, унинг қай ҳолда фанога юз тутишини ҳам билади.\nАллоҳ таоло тик турувчининг тик турган ҳолида тик турганлигини билади. У ўтирса, унинг ўтирган ҳолида ўтирувчилигини билади. Бунда У Зотнинг илми ўзгармайди ёки Унга янги илм пайдо бўлмайди. Ўзгариш ва ихтилофли бўлиш эса махлуқларга хосдир.\nАллоҳ таоло халойиқни куфр ва иймондан саломат қилиб яратган. Сўнгра уларга хитоб қилди, амр ва наҳий қилди. Куфр келтирган ўз амали, инкори, ҳақни тан олмаслиги ва Аллоҳ таоло уни тарк қилиши ила куфр келтирди. Иймон келтирган ўз амали, иқрори, тасдиғи ҳамда Аллоҳ таолонинг унга тавфиқ ва нусрат бериши ила иймон келтирди.\nУ Зот Одамнинг зурриёдини унинг сулбидан (пуштикамаридан) қумурсқа суратида чиқарди. Сўнгра уларга хитоб қилиб, иймонга амр қилди ва куфрдан қайтарди. Бас, улар У Зотнинг Робблигига иқрор бўлдилар. Бу эса улардаги иймон асоси бўлди. Улар ана ўша фитрат – табиат ила туғиладилар. Ундан кейин ким куфр келтирса, батаҳқиқ, (мазкур фитратни) алмаштирган ва ўзгартирган бўлади. Ким иймон келтирса, батаҳқиқ, (мазкур фитратда) собит қолган ва бардавом бўлган бўлади. У Зот Ўз яратганларидан бирортасини куфр ёки иймонга мажбур қилмаган ва уларни мўмин қилиб ҳам, кофир қилиб ҳам яратмаган. Балки уларни шахслар қилиб яратган.\nИймон ва куфр бандаларнинг амалидир. Аллоҳ таоло куфр келтирган кимсани куфри ҳолида кофир деб билади ва шундан кейин иймон келтирса, уни иймонга келиш ҳолида мўмин деб билади ва муҳаббат қилади. Буларнинг ҳаммаси У Зотнинг илми ва сифати ўзгармаган ҳолда бўлади.\nБандаларнинг ҳаракат, сокинлик ва бошқа барча амаллари ҳақиқатда уларнинг касбидир. Аллоҳ таоло (ўша амалларнинг) яратувчисидир. Уларнинг барчаси Унинг машиъати, илми, қазоси ва қадари иладир. Тоатларнинг барчаси Аллоҳ таолонинг амри, муҳаббати, розилиги, илми, машиъати, қазоси ва тақдири ила вожиб бўлган. Маъсиятларнинг барчаси У Зотнинг илми, қазоси, тақдири, машиъати ила, муҳаббатисиз, розилигисиз ва амрисиздир.\nАнбиё алайҳиссолату вассаломларнинг барчаси каттаю кичик гуноҳлардан, куфр ва қабоҳатлардан покдирлар. Улардан гоҳида баъзи тойилиш ёки қасдсиз хатолар бўлиши мумкин. Муҳаммад алайҳиссолату вассалом У Зотнинг ҳабибидир, бандасидир, расулидир, набийсидир, сафиййи (танлаб олгани) ва нақиййидир (поклаганидир). У зот санамга ибодат қилмаганлар, Аллоҳга кўз очиб юмгунча бўлса ҳам ширк келтирмаганлар ва кичик ҳамда катта гуноҳни мутлақо қилмаганлар.\nНабийлар алайҳиссолату вассаломлардан кейин одамларнинг афзали Абу Бакр Сиддиқ, сўнгра Умар ибн Хаттоб Форуқ, сўнгра Усмон ибн Аффон Зуннурайн, сўнгра Али ибн Абу Толиб Муртазо розияллоҳу анҳумдир. Ҳаммалари обидлар, ҳақда собитлар ва ҳақ билан биргалар. Барчаларини дўст тутамиз.\nРасулуллоҳ соллаллоҳу алайҳи васалламнинг саҳобаларининг ҳар бирини фақат яхшилик ила зикр қиламиз. Гуноҳлардан бир гуноҳ туфайли, гарчи у гуноҳи кабира бўлса ҳам, модомики уларни ҳалол санамаса, мусулмонни кофир демаймиз. Ундан иймон исмини кетказмаймиз ва уни «ҳақиқатан мўмин» деб номлаймиз. Фосиқ мўмин бўлиши, кофир бўлмаслиги жоиз.\nИкки маҳсига масҳ тортиш суннатдир. Рамазон ойи кечаларида Таровиҳ суннатдир.\nМўминлардан ҳар бир яхши ва фожирнинг ортидан намоз ўқиш жоиздир. «Мўминга гуноҳлар зарар қилмайди», демаймиз. «У дўзахга кирмайди», демаймиз. «У дўзахда абадий қолади», демаймиз. Агар фосиқ бўлса ҳам, фақат бу дунёдан мўмин ҳолида чиқса, бас. Муржиъаларга ўхшаб «Яхшиликларимиз мақбулдир, ёмонликларимиз мағфурдир», демаймиз. Лекин «Ким ҳамма шартлари ила бузувчи айблардан ва ботил қилувчи маънолардан холи яхши амал қилса, ҳамда уни куфр ва ридда (диндан қайтиш) ила бузмасдан, бу дунёдан мўмин ҳолида чиққан бўлса, Аллоҳ таоло уларни зое қилмайди, балки ундан қабул қилади ва савоб беради», деймиз.\nШирк ва куфрдан бошқа ёмонликлар қилган одам бу ёмонликлари учун тавба қилмасдан, мўмин ҳолида ўлган бўлса, у Аллоҳ таолонинг хоҳишига ҳавола қилинади. Хоҳласа, уни дўзах ила азоблайди. Хоҳласа, уни афв қилади ва асло дўзах ила азобламайди. Амаллардан бирида риёкорлик воқе бўлса, унинг ажрини ботил қилади. Шунингдек, манманлик ҳам.\nАнбиёларнинг мўъжизалари собитдир. Авлиёларнинг кароматлари ҳақдир. Аммо У Зотнинг душманлари бўлмиш иблис, фиръавн ва дажжол каби малъунлардан содир бўладиган ва хабарларда «бўлди» ва «бўлади» деб ривоят қилинган нарсаларни мўъжиза ҳам, каромат ҳам деб номламаймиз. Балки «уларнинг ҳожатларини раво қилувчи нарсалар» деб номлаймиз. Чунки Аллоҳ таоло Ўз душманларини даражама-даража олиш ва уқубатга гирифтор қилиш учун уларнинг ҳожатларини раво қилиб қўяди. Улар бундан ғурурга кетиб, туғёнлари ва куфрлари зиёда бўлади. Буларнинг ҳаммаси жоиз ва мумкиндир.\nАллоҳ таоло халқ қилишдин олдин Холиқ, ризқ беришидан олдин Розиқ эди.\nАллоҳ таоло охиратда кўринади. Уни мўминлар жаннатда турганларида бошларидаги кўзлари билан ташбиҳсиз ва кайфиятсиз кўрадилар. У Зот билан халқининг ўртасида масофа бўлмайди.\nИймон – иқрор ва тасдиқдир. Осмон ва ер аҳлининг иймони Унга мўмин бўлувчи тарафидан зиёда ва ноқис бўлмайди. Яқийн ва тасдиқ жиҳатидан зиёда ёки ноқис бўлади. Мўминлар иймон ва тавҳидда тенг ҳамда амалларда бир-бирларидан афзалдир.\nИслом – Аллоҳ таолонинг амрларига таслим бўлиб, бўйсунмоқдир. Бас, луғавий жиҳатдан иймон билан Исломнинг орасида фарқ бор. Лекин Исломсиз иймон ва иймонсиз Ислом бўлмас. Иккиси худди ич ва таш кабидир.\nДин – иймон, Ислом ва шариатнинг тўплами исмидир.\nАллоҳ таоло Ўзини Китобида сифатлаган барча сифатлари ила У Зот ҳақида ҳақиқий маърифат ҳосил қиламиз. Ҳеч ким Аллоҳ таолога У Зот муносиб бўлган даражада ҳаққини адо этиб ибодат қила олмайди. Лекин У Зотнинг амри ила худди Китобида ва Расулининг суннатида амр қилганидек ибодат қилади.\nМўминларнинг барчалари маърифат, яқийн, таваккул, муҳаббат, ризо, хавф, ражо ва иймонда тенгдирлар. Ўша нарсаларнинг иймондан бошқасида бир-бирларидан афзал бўлишлари мумкин.\nАллоҳ таоло бандаларига фазл кўрсатувчи ва одилдир. Гоҳида У Ўз фазлидан бандага берилиши керак бўлган савобни бир неча баробар кўпайтириб беради. Гоҳида гуноҳ учун Ўз адолати ила уқубат беради, гоҳида Ўз фазли ила афв қилади.\nАнбиё алайҳиссолату вассаломларнинг шафоатлари ҳақдир. Набийимиз алайҳиссолату вассаломнинг шафоатлари гуноҳкор мўминларга ва улардан катта гуноҳларни қилганларига, уқубатга сазовор бўлганларига ҳақ ва собитдир. Қиёмат куни амалларнинг торозида тортилиши ҳақдир. Набий алайҳиссолату вассаломнинг ҳавзлари ҳақдир.\nҚиёмат куни хусуматчилар орасида яхшиликлардан олиб бериш ила қасос олмоқ ҳақдир. Агар уларнинг яхшиликлари бўлмаса, зиммаларига хусуматчининг ёмонлиги осилиши ҳақ ва жоиздир.\nБугунда жаннат ва дўзах яратилгандир ва улар абадий фоний бўлмаслар. Ҳури ийнлар ўлмаслар, абадийлар. Аллоҳ таолонинг уқубати ва савоби фоний бўлмас, доимийдир. Аллоҳ таоло Ўз фазли ила хоҳлаган кимсани ҳидоятга солади ва Ўз адли ила хоҳлаган кимсани залолатга солади. У Зотнинг залолатга солиши қаровсиз ташлаб қўйишидир. Қаровсиз ташлаб қўйишнинг тафсири бандани Ўзи рози бўладиган нарсага тўғриламаслигидир. Бу У Зотнинг адолатидандир. Шунингдек, қаровсиз ташлаб қўйилганни маъсияти учун уқубатга дучор қилиш ҳам адолатидандир.\n«Шайтон мўмин банданинг иймонини ундан қаҳр ва жабр ила суғуриб олади», демоғимиз жоиз эмас. Лекин «Банда ўз иймонини кирлаштиради, ана ўшанда шайтон уни олади», деймиз.\nМункар ва Накирнинг сўроқ-саволи ҳақдир. Бу қабрда бўлади. Банданинг жасадига руҳи қабрида қайтарилиши ҳақдир. Қабрнинг эзиши ва азоби ҳақдир. Бу нарса кофирларнинг барчасига, осий мўминларнинг баъзисига бўлади. Уламолар форсча зикр қилган Аллоҳ таолонинг сифатларидан форсча «қўл» дейишдан бошқаси жоиздир. «Барўи Худои азза ва жалла» каби ташбиҳсиз ва кайфиятсиз айтмоқ жоиздир.\nАллоҳнинг яқинлиги ёки узоқлиги масофанинг узун-қисқалиги маъносида эмас. Лекин икром қилиш ёки пастга уриш маъносидадир. Итоаткор У Зотга кайфиятсиз яқиндир. Осий У Зотдан кайфиятсиз узоқдир. Яқинлик, узоқлик ва қаршилаш муножот қилувчига воқе бўлади.\nШунингдек, жаннатда ёнида туриш ва олдида туриш ҳам кайфиятсиздир. Қуръон Расулуллоҳ соллаллоҳу алайҳи васалламга нозил қилингандир. У ҳарфлар-ла ёзилгандир. Қуръоннинг оятлари барчаси калом маъносида фазл ва улуғликда баробардир. Аммо баъзиларининг фазли зикр қилингандир. Баъзиларида зикр қилинган нарса фазллидир. Мисоли: «Оятул Курсий». Бу оятда Аллоҳ таолонинг жалоли, азамати ва сифатлари зикр қилинган. Бу оятда икки фазл жам бўлган: зикрнинг фазилати ва мазкурнинг (зикр қилинганнинг) фазилати. Баъзи оятларда фақат зикр фазилати бўлади, холос. Бунга кофирларнинг қиссалари мисол бўлади. Бундай оятда мазкур, яъни зикр қилинганнинг фазли йўқ. Чунки улар кофирлардир. Шунингдек, исмлар ва сифатларнинг ҳаммаси ҳам улуғлик ва фазлда баробардирлар. Ораларида тафовут йўқ.\nҚосим, Тоҳир ва Иброҳим Расулуллоҳ соллаллоҳу алайҳи васалламнинг ўғиллари бўлган. Фотима, Руқайя, Зайнаб ва Умму Кулсум Расулуллоҳ соллаллоҳу алайҳи вассалламнинг қизлари бўлган ва у зот улардан рози бўлганлар.\nҚачон инсонга илмут-тавҳиднинг нозик масалаларидан бири мушкул бўлиб қолса, у дарҳол олим шахсни топиб сўрагунча, Аллоҳ таолонинг наздида тўғри бўлган эътиқодни ният қилиши лозим. Сўровни ортга суришга ўрин йўқ. Тўхтаб туриши ила узрли бўлмайди. Агар туриб қолса, кофир бўлади.\nМеърожнинг хабари ҳақдир. Ким уни рад қилса, у залолатга кетган бидъатчидир. Дажжолнинг чиқиши, Яъжуж ва Маъжуж, қуёшнинг мағрибидан чиқиши, Ийсо алайҳиссаломнинг осмондан тушишлари ва қиёматнинг саҳиҳ хабарларда келган бошқа аломатлари бўлиши ҳақдир. Аллоҳ таоло хоҳлаган кимсани тўғри йўлга ҳидоят қиладир».\n«Ал-Фиқҳул Акбар»нинг ривоятлари.\n«Ал-Фиқҳул Акбар»ни имом Абу Ҳанифа раҳматуллоҳи алайҳидан бир неча киши, жумладан, у кишининг ўз ўғиллари Ҳаммод ибн Абу Ҳанифа ҳам ривоят қилган. Мазкур ривоятни мулла Али Қори шарҳ қилган.\nШунингдек, «Ал-Фиқҳул Акбар»ни Абу Мутиъ Балхий ҳам ривоят қилган. Мазкур ривоят «Ал-Фиқҳул Абсат» деб номланган ва Абуллайс Самарқандий ва Ато ибн Али Жузжоний шарҳ қилганлар.\nМазкур ривоят ва шарҳлардан бошқалари ҳам бўлиб, уларнинг ичида Абу Мансур Мотуридийга мансуб шарҳ ҳам бор.\n«Ақоид илми ва унга боғлиқ масалалар» китобидан\n11:26 / 23.07.2019 505\nВақтини совурганлар икки дунё ноз-неъматларидан маҳрум бўлишади (Иккинчи мақола)\n16:00 / 23.07.2019 903\nТоқатларидан ташқари нарса...\nАллоҳ таоло уларни тоқатлари етадиган нарсадан бошқага таклиф қилмагандир. Улар У зот таклиф қилган нарсагагина тоқат қилурлар. БуndashЛаа ҳавла ва лаа қуввата илла давоми...\n2213 23:34 / 02.12.2016\nИмом Ғаззолий кейинроқ ҳақиқат қидириб, фалсафани пухта ўрганишга киришдилар. Файласуфлар .Фақат фалсафа билангина ҳақиқатни топиш, яқин ва саодатга эришиш давоми...\n2664 14:50 / 02.09.2019\nАллоҳнинг гўзал исмлари. Ал-Мусаввир (14)\nАллоҳнинг гўзал исмлари. АлМусаввирМусаввир ndash маҳлуқотларнинг сувратини, шаклшамойилини шакллантирувчи, ҳар бир нарсага ўзига хос суврат берувчи демакдир.Ушбу давоми...\n3736 08:25 / 20.04.2017\nШифо берувчи – Аллоҳ\nСавол Исломда Шифо берувчи ndash Аллоҳrdquo дейилади, ҳолбуки, беморни шифокор даволайдикуЖавоб 1. Агар шифо шифокорнинг қўлида бўлганида эди, тузалмаган бемор қолмас давоми...\n2597 11:07 / 10.11.2018\nСийрат сабоқлари 3-кун (26.10.2020)\n07. Қорун қиссаси 1-қисм (Қуръонда келган инсонлар қиссаси)\n87 18:00 / 27 октябрь\n45402 11:58 / 10.10.2018\n10454 15:03 / 10 март


Шарқдан Ғарбга қараб одимлар шодлик | Мулоҳаза қила оладиганлар учун.\nШарқдан Ғарбга қараб одимлар шодлик\nЯнварь 4, 2017 от mulohaza в Шеърлар // 0 Комментариев\nКўкда қуёш, ерда мавжланади қор,\nДекабрь – кетишга кун санайди йил.\nБолалар ижоди – қордан ясалган\nҚорбобо ҳовлида, бошида сатил.\nБурни қизил сабзи, кўзи кўмирдан,\nЭски супургини қўлида тутиб,\nИлҳақ кутган каби болажонларни,\nҒоз турар соқчидек, нафасин ютиб.\nТолиққан сумалак қулар тарновдан,\nЧумчуқлар тизилган шохга барг мисол.\nБир йигит, ҳар замон ерни тепкилаб\nСовуқни ҳайдамоқ бўлади – висол!\nБола деразага боқар, ойнада\nҚорлар ўз нақшидан қолдирган нусха.\nЧумчуқлар суппада бошлар ғалаён,\nФойдасиз — уйқуда бари қумурсқа.\nХудди ёз кўкидек, булутсиз осмон,\nҚуёш – боқишлари ёқимли малак.\nЙўлларда болалар учолмас чана,\nБўтқага айланиб борар яхмалак.\nКунлар ўтса ҳамки йилдек – xотиржам,\nКўнгилларда ажиб интиқлик бедор.\nБир истак, атрофни оқликка буркаб,\nБайрам арафаси ёғса эди қор.\nОта-оналарда шошқинлик, кимнинг\nҚўлида торт ё гул, ким тутган арча,\nБир кунга ёр-дўстга тўлар хонадон,\nДастурхон бошида йиғилар барча.\nШарқдан Ғарбга қараб одимлар шодлик,\nБарча оилаларда ягона тадбир.\nЯрим тун, бонг урар – Салом янги йил,\nТарихга айланар галги декабрь.\nМақола 374 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Мен кўрган Тошкент - Уч илдиз\nҲАР БИР ИНСОН ҲАЁТДА МУНОСИБ ЎРНИНИ ТОПСИН!\tАхборот соатлари / Мақолалар\nby Тўлқин Эшбек · 03.06.2017\nСайтимизга Қирғизистондан хат келди: Ассалом Тўлқин домла!\nУшбу маколани сайтингизга куйсангиз, халклар дустлигининг мустахкамланишига хисса кушган бўлар эдингиз.\nЯнаги йили Чингиз Айтматовнинг 90 йиллиги белгиланади. Шунга маколаларингиз булса хабардор булиб колайлик. Элчихона туплам килмокчи.\nАСАНБЕК ПАЗИЛ: МЕНИ КЎРГАН ТОШКЕНТ… Бизда кимнингдир уйи иссиқ бўлса: “уйинг Тошкент бўлиб кетибди-ку”, – деб қўйишади. Ёки қайсидир бир ўтинни ёқишни тавсия этиб, “ўшани ёқсанг уйинг Тошкент, Тошкент бўлади”, – дейишади… Ҳозир Тошкентнинг иссиғи жуда авжида. Тошкентдан кўра иссиқроқ шаҳар бу атрофда йўқ. Ўш ҳам исийди, лекин бунчалик эмас. Қайноқ шаҳарлар қаторини Душанба ҳам тўлиқлайди.\nЎзбекистон пойтахти азим шаҳар экан. Борганлар билади, йўқ нарсанинг ўзи йўқ. Бинолари кўз қамаштиради. Истироҳат боғларини-ку айтмай қўя қолай. Бозори ўзимиз билган бозор, айтмоқчиманки Марказий Осиё бозорларидан ҳеч бир фарқ қилмайди. Яна супер, гипер маркетлари ҳам кўп экан. Ҳозир қаттиқ чиқинди буюмларни қайта ишловчи заводларга кучли эътибор қила бошлашибди.\nБиз шунақа заводларни кўрдик. Artel номли завод чиқиндини элдан олиб, қайта элга музлатгич, мультиварка, телевизор, кондиционер ишлаб чиқариб сотар экан. МДҲ давлатларига экспорт ҳам қилишади. Бизда уларнинг маҳсулотларини ҳарид қилиб, фойдаланганлар ҳам кўп бўлса керак. Қайта ишлаб чиқаришга мўлжалланган бир қанча заводларнинг иши билан танишиб, чиқиндилардан керакли буюм ясай олганлари уларнинг катта муваффақияти экан деб ўйладим.\nСайёҳликни ривожлантириш йўлида ҳам бир қанча харакатларни қила бошлашибди. Ўзбекистонликларнинг расмий сўзлашувларида ёки шунчаки оддий суҳбатларда ҳам президент сўзларини қўшиб гапириш одатларига гувоҳ бўлдим. Буни телекўрсатувларини кўрганда ҳам, фуқаролари билан шахсий суҳбатлашганда ҳам сезиш мумкин. Самолётда учаётиб бир журналга кўзим тушди. Президент Мирзиёевнинг буйруғи билан сайёҳликни ривожлантиришга йўл очилди деган мазмунда матн ўқидим. Бу билан нима демоқчиман. Тошкент шаҳри, ўзлари ҳам айтганларидек, тинч шаҳар экан. Сен сайёҳмисан, маҳаллий яшовчимисан, кундузи юрасанми ёки кечасими, хавфсизлигининг яхши ҳимоя қилинади деб айтишди.\nТошкент халқаро аэропортига Ислом Каримов номини беришибди. Биринчи Президентининг вафотидан кейин, унинг номини абадий қолдириш мақсадида, 2017 йилнинг 25 январида Ислом Каримов аэропорти деб аташибди. Бу бўйича фармонга ҳозирги президент Шавкат Мирзиёев расмий президент бўлиб ишга киришгандан бир ой ўтмай қўл қўйган экан.\nАэропортдаги текширув анчайин қаттиқ. Ўзиям, юз ердан текширилиб, кейин ўтдик шекилли.  Душанба аэропортида ҳам шундай. Туркия, Эрон, Россия, Польша аэропортларида ҳам қаттиқ текширишади. Лекин, Олма-Ота, Бишкек ва Ўшда унчалик эмас.\nТекширувдан эсон-омон ўтиб олганингдан кейин, Тошкент Duty Freeсига борасан. Кўзни қамаштирадиган даражада бўлмаса ҳам, ўз ҳолича ишлаб турибди. Лекин менга энг қизиқ туюлгани – Ўзбекистонда туриб, сўм қабул қилмас экан. Доллар ва еврогина олармиш. У ерда сотилаётган 2 минг долларлик коняклар эмас, сўмни қабул қилмагани мени жуда хайрон қолдирди.\n“Япон боғи” деб номланган истироҳат боғига бордик. Боғнинг майдони унча катта бўлмаса ҳам, гўзал манзарали табиатга гувоҳ бўлиш мумкин. Гўзал манзара, мусиқа ва турли қушларнинг сайраши бир-бири билан уйғунлашиб, ҳаётнинг сокинлигини акс эттираётгандек. Бу боққа кўпроқ ёшлар келади. Асосан севишганлар…\nТошкент – тарихий шаҳар бўлиш билан бирга стратегик аҳамиятга эга ҳудуд ҳисобланади. Россия подшоҳлиги бу ҳудудга қизиқа бошлагандан бери Тошкент шаҳри – Марказий Осиёнинг пойтахти қатори хизмат қилган. Сабаби, шарқий томондан Қирғизистон, жанубий-ғарбдан Туркманистон, жанубий Тожикистон, шимолий Қозоғистон учун қулай. Шу сабаб, Тошкент шаҳрида бошқа ҳудудларга нисбатан биринчилардан бўлиб енгил саноатлар қурилиб, ижтимоий, сиёсий алоқалар каби масалаларни ҳал этувчи марказ қатори фойдаланилганлиги маълум. Туркистон генерал -губернатори ҳам мазкур шаҳарда ўтирганининг ўзи барча маълумотларни ўз ичига жамлайди.\nБу шаҳарда завод, фабрикалар ҳам кўп қурилган. Асосан, Иккинчи жаҳон уруши вақтида душманга ўтиб кетмаслиги учун бурча қурилишлар Ўрта Осиёга кўчирилганлигини биламиз. Улар эса ҳозиргача фойда олиб келади.\nАйтмоқчи, иқтидордаги Шавкат Мирзиёев ҳақида айтмай қўйсам бўлмас. У Ўзбекистоннинг қирғизлар кўп яшаган Жиззах вилоятининг Зомин районида 1957 йили 24 июлда туғилган. Қирғизлар билан бирга ишлашгани учун, муомаласи яхши экани айтилади. Президент бўлиши билан унинг таклифи билан Қирғизистоннинг150 вакилларидан иборат делегация Андижон шаҳрига бориб келди. У делегациянинг ичида мен ҳам бор эдим. Кейин у ердан бизга меҳмонга келиб кетишган. Бу каби дўстона алоқалар деярлик 10 йилдан кейин бўлаётгани ёқимли кўриниш бўлди.\nБизнинг президент Алмазбек Атамбаев ҳам президентларнинг ичидан биринчилардан бўлиб Ўзбекистонга бориб келди. Кўп йиллардан бери баҳсларга сабаб бўлиб келаётган чегара масаласи ҳам секин-аста ҳал бўла бошлади.\nМуаллиф: Асан Пазил\nТаржима: Даврон Насибхонов\nКўзгуда Олтин медаль соҳиблари!\nNext story Барча саъй-ҳаракатларимиз замирида халқимиз манфаатлари мужассам\nPrevious story ДИҚҚАТ: Энди, Шавкат Мирзиёев фаолиятини янаям осон кузатиб бориш мумкин


Среда, 2021-08-04, 11:16 AM\nГлавная / Bosh sahifa » 2021 » Июнь » 19 » Беҳзод Муҳаммадкаримов: “Америкада қилмаган ишим қолмаган: пицца ҳам ташидим, ресторанларда официантликдан тортиб, ошпазлик ҳам қилдим…”\nСуҳбат давомида таниқли актёр ўз ҳаёт ва ижод йўли, дубляж ва театрда ўтган олтин даврлари бир муддат санъатдан кетиши, Америкада ўтган ҳаёти, дубляжнинг кеча ва бугуни мулоҳазалари ҳақида гапириб берди.\nЎзбек театрининг бугунги ҳолати\n— Ҳозирда пандемия сабабли театр карантинга ёпилган. Театр биносида [Ўзбек миллий академик драма театри назарда тутилмоқда – таҳр.] томошалар кўрсата олмасак-да, гастрол тадбирларда қатнашиб турибмиз. Кино ва сериаллардаги съёмкалар, дубляждаги ишларимиз ҳар доимгидек давом этяпти.\nБугунги интернет замони, телеканаллар орқали исталган ва қизиқтирган фильмлар, театр томошалари ва бошқа кўрсатувларни топиб олиб кўриш мумкин. Шу маънода баъзида театрнинг даври ўтиб қолдимикан деган ўй-фикрларга ҳам бораман. Лекин театр кассаси олдида билетга навбатга туришганда, залда тўпланган одамларни кўрганда кўнглим жойига тушадики, театрнинг ҳам ўз мухлислари, ўз томошабинлари бор. Чунки томошабин актёрга қувват беради, шунинг ўзиёқ меҳнатимиз бекор кетмаётганини кўрсатади, ижодкор кучига куч қўшади.\n— Театр шундай ҳодисаки, у бир томондан телевидениенинг сериал ва кинолари, танқидий ёки кўнгилочар кўрсатувлари каби турли жанрда бўлади: трагедия, драма, комедия, мелодрама – ҳар ким ўз қизиқишидан келиб чиқиб улардан бирини танлаб кўради.\nИккинчи томондан, ҳар бир саҳналаштирилган асар моҳиятида тарбия ётади, уни саҳнада ижро этиш орқали ҳам маданий озуқа бериш, ҳам эстетик завқлантириш ёки кулдириш мумкин. Жанрларига қараб асарлар муаллифнинг долзарб деб билган ғоясини кўрсатиб бериш ёки томошабинни дам олдириш учун қўйилади. Чунки ҳамма ҳам катта асарларни ҳазм қилолмайди.\nБаъзида ташкилотлар томонидан билетлари сотиб олинган ходимлар томошабин бўлиб келади, улар билет бўлгани учун келади, лекин ўша кунги спектакл уларни қизиқтирмайдиган жанр бўлса бирдан билинади. Саҳнадаги актёр ва залдаги томошабин ўртасида боғлиқликни ҳис қилиб турамиз. Актёр томошабинга қарамаса ҳам унинг нафас олиши спектакл қандай кетаётганини билдиради.\nАктёр ва импровизация\n— Импровизация аслида томошабинни тортиб олиш учун эмас, спектакл пайти шунга мос яхши бир фикр, сўз келиб қолса, шунда ҳам томоша савиясини кўтарадиган бўлса, қўлланади. Лекин бу доим ҳам келавермайди. Бундан ташқари, кутилмаган ҳолатларда ҳам вазиятдан чиқиш учун импровизация қилинади. Масалан, саҳнага чиқиши керак бўлган актёр кечикиб қолди, шу пайт саҳнадаги актёр нимадир қилиб импровизация билан вазиятдан чиқиши керак. Ёки шеригининг сўзи келмай қолса, импровизация қўллаб кетади.\nЖанрга қараб импровизация кўпинча ҳажвий спектаклларда кўпроқ қўлланади, бу жанр импровизацияни кўтаради. Лекин жиддий спектакл қўйилаётган бўлса ва устига устак шеърий асарлар бўлса бу ерда импровизация қийин масала.\nКино: кеча ва бугун\n— Мамлакат ҳаётида, хусусан санъат дунёсида бўлаётган воқеалар ҳам барча одамлар қатори актёрлик касбини тутган инсон ҳаётида муҳим ўринга эга. Кейин ҳамма соҳанинг ҳам юксалган ёки пасайган даври, иккинчи даражали ишга айланиб қолган пайти бўлади.\nМаълумки, кинолар аввал плёнкада олинарди ва бунга катта маблағ сарфланарди. Умуман олганда, кинога бўлган муносабат ҳам бошқача эди. Ҳозир эса қўпол бўлсаям телефонда ҳам кино олиняпти. Кимлардир бекор юргандан кўра кинода омадимни синаб кўрай деб кино олаётгандек, соҳага алоқаси йўқ одамлар рол ўйнаяпти.\nКино суратга олиш иттифоқ даврида жуда қимматга тушарди, буни тан олиш керак. Рақамларда айтадиган бўлсам, ўша пайтда ўртача фильм олиш учун бошидан охиригача тахминан 400-500 минг рубль кетарди, ўша пулнинг қиймати, қадри ҳозирги 10 млн АҚШ долларига тўғри келса керак. Ҳозирги каби унча-мунча одамнинг кино олишга қурби етмасди. Катта-катта корпорациялар ёки давлат томонидан маблағ ажратиларди. Қийинчилик даврлари келган мустақилликнинг илк йилларида кинога пул ажратилмай қолди.\nЎтиш даври муаммолари сабаб маданият ва санъатга эътибор камайди. Бир пайтлар одамлар гавжум, ҳаёт қайнаган ташкилот бўлган Ўзбекфильм қабристонни эслатадиган ҳолатга келиб қолганди. Инфляция сабаб театр ва дубляжда бериладиган ойликларимиз йўлкирага ҳам етмай қолди.\nТеатрга келиб юрадиган одамларда ҳам ундан кўра уйимга 2 кило картошка олиб бора қолай деган даражага келганди ўша вақтлар.\nБир сўз билан айтганда, соҳа орқага кетди. Юрт кўриш, молиявий томондан яхшироқ шароитга эга бўлиш учун Америкага кетишга қарор қилдим.\n«Қисмат» – томошабинини топмаган фильм\n— Америкага кетиш осон эмас, буни кўпчилик яхши билади, лекин менда ўша пайтлар имконият пайдо бўлиб қолди. Америка билан ҳамкорликда «Қисмат» номли фильм суратга олинганда виза берилганди, кейинчалик ўша визамдан фойдаланиб кўрмоқчи бўлдим.\nФильм ҳақида қисқача гапирсам, бу фильмни халқ кўрмади. Панорамадаги премьерадан кейин кино тақиққа учради. Фильм реал воқеаларга асосланиб суратга олинган, қаҳрамоннинг эса прототипи бор эди. Ўша вақтда Ўзбекистон ҳаво йўлларининг раҳбари эди. У ишдан олингандан сўнг фильм ҳам томошабинларга етиб бормади.\nФильмга машҳур «Boeing» компанияси ҳам ҳомийлик қилган, фильмга кетадиган плёнкани олиб беришган. Бир метр плёнка 3 рубл, битта фильмга 10 минг метр плёнка керак бўлади.\nСьёмка жараёнларида биз Америкада «Boeing»нинг самолёт йиғиладиган цехида суратга олиш ишларини олиб борганмиз. Ўша йили «Boeing»дан 6 та самолёт харид қилганимиз учун Ўзбекистон ҳаво йўлларига ўзгача ҳурмат билан қарашар экан, биз учиб борганимизда мартабали меҳмон сифатида кутиб олишган. Баъзи саҳналари самолёт ҳавода бўлган, учаётган пайтда ҳам олинган. Хуллас ўша фильм сабаб визали бўлиб қолгандик.\nШайтанат сериалининг учинчи мавсумини суратга олганимиздан сўнг сьёмка тўхтади дейишди. Мен эса визамдан фойдаланай деб Америкага кетдим ва тақдир тақозоси билан 9 йил қолиб кетдим.\n— Бегона юрт, бегона одамлар, танишим кўриб қолади деган истиҳола йўқ, қўлдан келган ишни қилиб кетардим. Техника ҳали бу даражада эмас, уйдагилар билан гаплашиш мақсадида карточка сотиб олардим. Келиб-кетишга ҳам имкон қилолмадим.\nШу йиллар ичида виза муддатим тугаб бўлганини билмай қолганман, виза режимини бузиб қўйганим учун Ўзбекистонга келиб-кетиш имконияти йўқ эди, келсам қайтиб боролмасдим. Чунки қонунчиликка кўра, мигрант визаси муддатидан бир сония ўтиб кетса ҳам қонунни бузган ҳисобланади. Шу сабабли олдимга қўйган мақсадлар, молиявий масалаларимни бажармагунча қайтишни хоҳламадим.\nЮқорида айтганимдек, қўлимдан келадиган иш борки, қилиб кетаверардим: қурилишда, меҳмонхонада, супермаркетларда ишладим, пицца ҳам ташидим, ресторанларда официантликдан тортиб, ошпазлик ҳам қилдим. Америкада 9 йил давомида яшаган бўлсам, ўзим учун кўп тажрибалар, ҳаётий хулосалар олдим.\nАмерика ҳаётингизга нима берди десангиз, мусофирликни кўрдим. Ундан олдин баъзи сьёмкаларга сал узоқроқ қолиб кетсак ёки армия хизматида ўтказган икки йилни ўзимизча мусофирлик деб юрган эканмизда деган хулосаларга келардим. Ҳатто армияда ҳам ётадиган жой тайин, ҳар маҳал ейдиган овқат бўлади, сизга раҳбар бўлган одамлар бор.\nАмерикада ўтказган 9 йилим мобайнида амин бўлдимки, чет давлатда ишлаш ҳақиқий мусофирлик.\nАктёрлик касбида бу каби қийинчилик фойдадан холи эмас.\nАмерикада 9 йил йўқотган бўлсам-да, мен кўрган нарсани унча-мунча одам кўрмаган, бу тажриба кейинги ўйнайдиган ролларимда қўл келади. Ҳаётий тажриба актёрни бойитади, дунёқарашини оширади. Инглиз тилини билганим дубляжда ҳам қўл келиб туради, овоз бераётган одамим нима деётганини билиб тураман.\nПрофессионал синхрон дубляж ва бугунги таржималар\n— Ўзбек дубляжи профессионал бўлган даврларда мен ҳам ишлаганман, мен ҳам ўша синхрон профессионал дубляждан чиққанман. Нега бу даражада сифат ва савия тушиб кетди – замоннинг тақозоси бўлди.\nЮқорида фильм олишга 500 минг рубл кетарди дедим, дубляжга ҳам худди шундай катта маблағ сарфланарди. Битта фильм 15-20 кун деганда овозлаштиришдан чиқариларди, ҳозир эса бир соатлик фильмни бир соатда тайёр қиляпмиз.\nДубляж актёри ўқийдиган матн актёр қўлига келгунича 3 қўлдан ўтарди: таржимон, муҳаррир, лаблаштирувчи. Таржимон маъносини таржима қилади, муҳаррир хатоларини тўғриласа, охирида лаблаштиришда ўзбекча матн ва экранда гапирувчининг оғзи очилиб-ёпилиши, унли билан тугаяптими, ундош биланми, тўғри келмаса ўша жойга синоним сўзни топиб қўярди. Бўғинларни жойлаштирарди, аслиятда нечта бўғин бўлса, дубляжда ҳам шундай бўлиши керак.\nҲозир эса таржимоннинг қўлидан ўқийдиган матнимизни тўғридан тўғри оляпмиз. Гоҳида сўзларимиз узунлик қилади, гоҳида етмай қолади.\nАввал иш ҳақимиз кунбай ҳисобланарди, ҳозир эса ишбай, қанча тез бу ишни тугатиб, кейингисига улгуриш деган тушунча бўлади. Кунбай бўлгандан кейин иш кўнгилдагидек чиқмагунча қайта-қайта репетиция қилинаверарди. Аввал танлов ҳам катта бўларди, актёрлар танлаб олинарди. Ҳозир эса нари борса 15-20 нафар дубляж актёри бор. Кейин фақат бир актёр битта кишига овоз берарди, энди бутун бошли фильм 4-5 актёрга бўлиб берилади, 3-4тадан 20тагача ролга овоз беришга тўғри келади.\nҲар бир қаҳрамоннинг характери, ёши ва бошқа хусусиятларига мос овоз бўлиши керак, Тақвим шунчалар тиғизки, эфирга кетиши керак бўлган қисмнинг таржимаси ўша куни тайёр бўлади, дубляж қилинади ва эфирга узатилади. Таржимани олиб репетиция қилишга ҳам вақт бўлмай қолади. Таржима қўлингизга келдими, олиб ўқиб кетасиз. Шу маънода бугунги дубляж қийин, ҳозирги иш мия учун босим холос.\nБундан ташқари, гонорар нархи аввал жуда баланд бўлган. Ўша даврларни эслаб битта фильмнинг дубляжи гонорарига суннат тўйи ўтказганини айтишади. Бугун ҳам бирорта канал худди ўшандай шароит, имконият ва гонорар тўласа, ўша эски даврдаги каби синхрон профессионал дубляж қилиб бера оламиз деб айта оламан.\nПрофессионал дубляж нуқтайи назаридан қараганда, бугунги ишимиз дубляж эмас, кадр ортидан қилиб турилган таржима деса бўлади. Дубляж ўз номи билан фильмнинг иккинчи нусхаси бўлиши керак. Актёр йиғласа йиғлаши, кулса кулиши, барча ҳиссиётлари мимикасини очиб бера олиши талаб қилинади, бугунги ишларимизда бу нарса тўла амалга ошяпти деб бўлмайди.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 117 | Добавил: #Yangilik, #newsuz, #Yangiliklar, #новости, #uznews, #habarlar, #news, #ahborot, #xabarlar | Рейтинг: 0.0/0


БОЛАЖОНЛАР ЯЙРАЙДИ БУНДА » Navoiy shahar 11-DIUM\nBosh sahifa » Maktab hayoti » Yangiliklar » БОЛАЖОНЛАР ЯЙРАЙДИ БУНДА\nЎзбекистонда оилалар, шунинг баробарида бахтиёр авлодга чексиз ғамхўрлик ва эътиборнинг ёрқин ифодаси сифатида амалга оширилаётган бунёдкорликларни бугун бутун дунё тан олмоқда. Қолаверса, 2014 йилнинг мамлакатимизда "Соғлом бола йили” деб эътироф этилганлиги ва шу муносабат билан Давлат дастури қабул қилиниб, улкан миқёсдаги эзгу ишларга қўл урилаётганлиги ҳам шундан далолатдир.\nБоғнинг жанубий қисмидаги 17 гектар ҳудуд бугун улкан қурилиш майдонига айланган. Эътиборли жиҳати шундаки, маданий ҳордиқ масканини замонавий асосда, халқаро андозалар даражасида қайта қуриш, ободонлаштириш ва кўкаламзорлаштириш навоийликларнинг кўнгилли равишдаги улкан ҳашарига айланиб кетди. "Соғлом бола йили” Давлат дастури доирасида амалга оширилаётган бунёдкорликда бош пудратчи – "Қизилтепа капитал қурилиш” масъулияти чекланган жамияти қурувчиларидан ташқари, ҳар куни минг нафар атрофидаги ҳамшаҳарларимиз, корхона, ташкилот ва муассасалар вакиллари сидқидилдан меҳнат қилишаяпти. Уларнинг қай бири билан суҳбатлашмайлик, яқин орада шаҳарнинг янада файзли, обод, болажонларнинг эса кўнгиллари шод бўлишига ўз ҳиссалари қўшилаётганлигидан мамнунлигини яширишмади.\n– Боғни қайта қуриш ҳашаридан илм даргоҳимиз жамоаси ҳам четда қолмаяпти, – дейди Навоий давлат педагогика институти касаба уюшмаси раиси Нормурод Бекмуродов. – Улар ўзлари учун ажратилган ҳудудда белгиланган ишларни жадал суръатда, юқори сифатда уддалашаяпти. Яқин кунлар ичида бу маскан кўркамлик, гўзаллик ва файзга бурканишини тасаввур этишнинг ўзи мароқли. Айниқса, болажонларга бахш этиладиган қувончни ҳеч нарса билан қиёслаб бўлмайди.\nҚурилишда Конимех туманидан келган ҳашарчилар ҳам фаол иштирок этишмоқда. Уларни суҳбатга тортдик.\n– Туман ободонлаштириш бошқармасида ишлаймиз, – дейишди боғ йўлакларининг муайян қисмида декоратив брусчаткаларни бетон қоришма устидан дид билан териб чиқаётган, ўзларини Нурлан Тиллаев ҳамда Алишер Рўзиев, дея таништирган йигитлар. – Вилоятимиз маркази қанчалик гўзаллашса, шунча яхши. Гўзаллик эса ўз-ўзидан пайдо бўлмайди. Уни яратиш учун ҳамжиҳатликда, қўлни-қўлга бериб ишлаш керак. Биз нафақат болалар, балки катталар учун ҳам хуш кайфият улашувчи гўзаллик ва ҳордиқ масканини барпо этишда қатнашаётганлигимиздан фахрланамиз.\nБунёдкорлик ҳудуди билан танишар эканмиз, оромгоҳнинг қайта қурилганидан кейинги манзараси кўз ўнгимизда гавдалангандек бўлди.\n– Капитал реконструкция қилиш ишлари "Навоий шаҳарсозлик лойиҳалаш институти” масъулияти чекланган жамияти томонидан тайёрланган, умумий смета қиймати 10 миллиард 570 миллион сўмлик лойиҳа асосида амалга оширилмоқда, – дейди маданият ва истироҳат боғи директори Баҳодир Ражабов. – Ундан хорижда буюртма асосида ишлаб чиқарилаётган 14 турдаги болалар учун, оилавий фойдаланишга мўлжалланган ва экстремал йўналишдаги аттракционлар, иккита мусиқий фаввора, уларнинг атрофида музқаймоқ кафелари, шунингдек, миллий санъат ва спорт ўйинлари учун саҳналар, сунъий қопламали футбол майдончалари, шинам суҳбатхоналар ва бошқа кўплаб маданий-маиший объектлар қурилиши, кенг кўламдаги ободонлаштириш ва кўкаламзорлаштириш ишлари ўрин олган.\nБоғ раҳбари билан суҳбатимиздан маълум бўлишича, капитал қайта қуриш ишлари икки босқичдан иборат бўлиб, унинг биринчи босқичи, асосан, қурилиш ва ободонлаштириш юмушлари Халқаро болаларни ҳимоя қилиш куни – 1 июнгача тугалланади. Иккинчи босқичи эса мустақиллик байрами арафасида ниҳоясига етказилади.\nБиз бу ерда режадаги ишларнинг аксарияти қисқа муддатларда якунланиб бораётганлигининг гувоҳи бўлдик. Жумладан, "Қизилқумцемент” ОАЖ томонидан иккита сунъий қопламали футбол майдончалари фойдаланишга топширилди. Вилоят электр тармоқлари корхонаси томонидан трансформатор подстанцияси ўрнатиб бўлинди. Бундай корхона ва ташкилотларни кўплаб келтириш мумкин.\nБоғда бажарилаётган хайрли ишлар, ўзгаришлардан шаҳар аҳли, айниқса, ёш оилалар беҳад хурсанд.\n– Ҳар куни кечки пайт боғчадан қайтган ўғилчамиз Беҳруз билан шаҳримиз боғида сайр қилишга одатланганмиз, – дейди вилоят марказининг 7-даҳасида яшовчи ёш мутахассис ва оила бекаси Элеонора Темирова. – Бугунги кунда боғ қайта қурилиб, янада кўркамлаштирилаётганлиги, унда болалар учун ўнлаб миллиард сўмлик замонавий аттракционлар ўрнатилиши биз қатори минглаб ҳамшаҳарларимизни чексиз қувонтирди. Фарзандларимиз учун давлатимиз томонидан кўрсатилаётган бундай ғамхўрликлардан чексиз миннатдормиз ва бу келгусида ўз мевасини беришига ишонамиз.\nҲамшаҳримизнинг фикрларига биз ҳам тўлиқ қўшилдик.\nШундай болажон юртда, Ватанда яшаётганлигимиздан қалбу вужудимиз фахру ифтихор туйғуларига тўлди.\nБолалар учун “Зумраша”\n"Ўзбеккино” Миллий агентлиги қошидаги Ёшлар ижодий тажриба 5-студияси «Соғлом бола йили” давлат дастурига киритилган "Зумраша” ҳажвий болалар киножурналини ишлаб


Мустақиллик байрами арафасида ўзбекистонлик овчилардан ўқотар қуролларни йиғиб ола бошладилар.\nБу ҳақда Uzmetronom cайти хабар тарқатди.\nМаълум бўлишича, Ўзбекистон Ички ишлар вазирлиги Республика овчилар ва балиқчилар жамиятининг барча аъзоларига ихтиёрларидаги милтиқларни ўзлари яшаб турган жойлардаги милиция бўлинмаларига вақтинча топшириш мажбуриятини юклаган. Овчиларга қуролларни мустақиллик тантаналаридан кейин кўп ўтмай қайтаришни ваъда қилмоқдалар.\nЎзбекистон ҳудудида ов мавсуми 15 августда очилганди, бироқ Ўзбекистон ҳуқуқ-тартибот идоралари талабига мувофиқ, ўзбекистонлик овчилар байрамлар ўтиб олгунича қопқон, тўр ёки қармоқ билан ов қилиб туришга мажбур бўладилар.\nАввал хабар қилганимиздек, Ўзбекистон Мустақиллик байрамининг 20 йиллиги арафасида хавфсизлик чораларини олдинги йиллардагидан-да кучайтирди. Хусусан, сўнгги пайтларда пойтахтга келадиган жамоат транспорти қатновида чеклов кузатилди. Тошкентни дайдилар ва эгасиз итлардан тозалаш тадбири эса бундан қарийб бир ярим ой муқаддам бошланганди. Шунингдек, гувоҳларга кўра, Тошкентда республиканинг бошқа ҳудудларидан келган кишилар, айниқса мардикор бозорида тирикчилик қилувчи ёлланма ишчилар юришини чеклаш ҳолатлари ҳам кузатилмоқда.\nҲар йили август ойининг сўнгги кунлари Тошкентнинг маълум бир майдонида ўтказиладиган ва президентдан тортиб мамлакатнинг катта-кичик амалдорлари ҳамда чет эллик меҳмонлар иштирок этадиган Мустақиллик байрами тантаналарига ҳатто аксар пойтахтликлар ҳам киритилмайди. Тантаналар ўтказиладиган майдон одатда милиция ва бошқа хавфсизлик хизматларининг юзлаб ходимлари томонидан қўриқланади. Бу йилги байрам тадбирлари, маълумотларга кўра, Алишер Навоий номидаги Ўзбекистон миллий боғида ўтказилади.\nЎзбекистон президенти қарорига кўра, мустақилликнинг бу йилги тантаналари “Буюк ва муқаддассан, мустақил Ватан!” деган шиор остида ўтади.


2 нафар андижонлик каратэчи Осиё чемпионатига йўлланмани қўлга киритди\n2 июля, 2019, 22:35\nТеги:Андижан | Каратэ\nЖорий йилнинг 28-30 июнь кунлари пойтахтимизда кратэ бўйича "Toshkent open-2019" мусобақаси бўлиб ўтди. Унда Андижон вилояти спортнинг якка кураш турларига ихтисослаштирилган болалар-ўсмирлар спорт мактабидан 15 дан ортиқ спортчи иштирок этди.\nМусобақа якунларига кўра Андижон вилоятидан ташриф буюрган каратэчилар жами 10та - 3та олтин, 2та кумуш ва 5та бронза медалларига эга чиқишди.\nАниқроғи, Жавоҳир Абдусаттаров, Ўғилой Нўмонова ҳамда Моҳларойим Ҳакимжоновалар ўз вазн тоифаларида мутлоқ ғолибликни қўлга киритишди. Комилжон Зокиров ва Муслима Каримжонова 2-ўринни, Асилбек Мадаминов, Умарали Одилов, Улуғбек Орифжонов, Сарвиноз Жалолиддинова, Иродахон Акбаровалар эса фахрли 3-ўринни эгаллашди.\nЭътиборлиси, мусобақа ғолибига айланган Жавоҳир Абдусаттаров ва Моҳларойим Хакимжоновалар жорий йилнинг июль ойида Тошкент шаҳрида бўлиб ўтадиган Осиё чемпионатида иштирок этиш йўлланмасини қўлга киритишди.


Ўзбекистонда дам олиш кунлари қандай об-ҳаво кутиляпти? » Sangzor.uz - Инновацион ахборот портали\nSangzor.uz » Жамият » Ўзбекистонда дам олиш кунлари қандай об-ҳаво кутиляпти?\nРеспублика Гидрометеорология маркази 24-27 август кунлари учун об-ҳаво маълумотини эълон қилди.\nҚорақалпоғистон Республикаси ва Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража илиқ, кундузи 30-35 даража иссиқ бўлади.\nБухоро ва Навоий вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража илиқ, кундузи 24 августда 31-36 даража, 25-27 августда 33-38 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20 даража илиқ, кундузи 24 августда 30-35 даража, 25-27 августда 32-37 даража иссиқ бўлади.\nҚашқадарё ва Сурхондарё вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража илиқ, кундузи 33-38 даража иссиқ бўлади.\nАндижон, Наманган ва Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 15-20 даража илиқ, кундузи 24 августда 28-33 даража, 25-27 августда 30-35 даража иссиқ бўлади.\nРеспубликанинг тоғли ҳудудлари. Ҳаво бироз булутли бўлади, баъзи жойларда ўзгариб туради, 24 августда баъзи жойларда қисқа муддатли ёмғир ёғиши, момақалдироқ бўлиши мумкин, 25-27 августда ёғингарчилик кутилмайди. Ғарбий шамол йўналишини ўзгартириб шарқдан 7-12 м/с тезликда эсади. Ҳарорат кечаси 12-17 даража илиқ, кундузи 24 августда 22-27 даража, 25-27 августда 24-29 даража иссиқ бўлади.\nФориш тумани: туғилиш, ўлим, никоҳ ва ажрим статистикаси\nБахмал туманидаги Ахборот-кутубхона маркази очилиш маросидаги ҳолат юзасидан мутасиддаларга чора кўрилади\n«Sharqona lotto»да «Jackpot» суммаси 1 миллиард 260 миллион сўмдан ошди\nИлон Маск жаҳоннинг иккинчи энг бой кишисига айланди\nТошкентда фоҳишалар гуруҳини интернетда реклама қилиб келган блогер ушланди


Ўсмирлар Facebook қароргоҳига яширинча кириб, уни видеога туширишди\n10:02 / 18.03.2017\nYouTube сервисидаги Trikkstar канали блогерлари Facebook’нинг Буюк Британиядаги офисига кириб олганликлари ҳақида ҳикоя қилувчи роликни тақдим этдилар. Ўсмирлар панжарадан ошиб тушиб, орқа эшик орқали кириб олишган. Daily Mail нашри видеога эътибор қаратди.\nМаълум бўлишича, ўсмирлар оддий ходимлар орасида ўзларини бемалол тутиб юришган. Афтидан, бошқалар уларни ҳамкасблари, деб ўйлашган.\nБлогерлар ходимларнинг йиғилишларига гувоҳ бўлиб, шахсий доскалардаги ёзувларини ўқишди ҳамда бильярд ҳам ўйнаб кўришган. Шунингдек улар офиснинг ёпиқ хоналарига бош суқиб кўришди ва умумий музлатгичдаги бир қатор маҳсулотларни тановвул қилишган. Шуни таъкидлаб ўтиш жоизки, офисда ўсмирлар юрган пайтда ижтимоий тармоқ ходимларига тегишли компьютерлар ҳам бор бўлган бўлиб, уларда келажакдаги ишланмалар ҳақида махфий маълумотлар ҳам бўлиши мумкин.\nТахминларга кўра, ролик якунида ўсмирларни қўриқчилар таъқиб қила бошлади. Улар пастга тушиб, бинони орқа эшикдан хотиржамлик билан тарк этишди.\nFacebook бу роликка ҳозирча ҳеч қандай изоҳ бермади.


Озодлик манбаларининг хабар қилишича¸ Навоий вилоятида ноқонуний олтин қазиш билан шуғулланаëтган артелларга ҳомий бўлганликда айбланиб қўлга олинган Хатирчи туман Ички ишлар бўлимининг собиқ бошлиғи Баҳриддин Тўхтаев суд ҳукми билан қамоқ жазосидан қутулиб қолган.\n"Тергов пайтида Тўхтаевдан 20 минг доллар нақд пул ва олтин қуми солинган халтача тортиб қолинган. Бу фақат тергов қайд қилган ҳолат.\nАслида Баҳриддин Тўраевнинг жиноятлари кўп. Масалан¸ Тўраев Хатирчидаги яширин фоҳишахоналарга ҳам ҳомийлик қилган"¸ деб таъкидлаган суҳбатдош нега бу жиноятчининг судя “ марҳаматига ноил бўлгани”га ойдинлик киритди:\n- Баҳриддин Тўхтаев Ўзбекистон Олий суди раиси Бўритош Мустафоевнинг қайин иниси бўлади. Яъни Тўхтаев Мустафоевнинг хотинининг акаси. Билишимча¸ Бўритош Мустафоев ўз қайин инисини қутқариб олган. Тўхтаевни Хатирчида суд қилган ҳакам Бобошер Қурбонов ана шундан кейин вилоят судига раис бўлди. Ўзингиз хулоса қилаверинг¸ дейди навоийлик адвокат.\n- Ҳукмда тавбасига таянгани учун суд залидан озод бўлсин¸ дейишди. Бу ëлғон. Тўраев судда безбет бўлиб турди. Биронта айбига иқрор бўлмади. Қайтанга айбсиз одамлар катта муддатга кесилди. Масалан¸ Туман ички ишлар бўлими бошлиғи ўринбосари Юсуф Орипов ноҳақ қамалди. У бир сўм ҳам емаган. Қайтангга¸ Ўзбекистондаги қайноқ нуқталарда жонбозлик кўрсатган. Масалан¸ Андижондаги 2005 йилги исëнни бостиришда иштирок этган. Шунақа ҳалол одам қамалиб¸ ҳақиқий жиноятчи Тўхтаевнинг суд залидан озод қилингани адолатсизлик¸ дейди адвокат.


“Пулингизни емаганман, маҳаллага ишлатганман...” - Huquq.uz\n“Пулингизни емаганман, маҳаллага ишлатганман…”\n10:30 - 07.04.2021\nҚўшни аёлларнинг «маҳалла идорасида сизга ўхшаган жонкуяр аёллар ишлаши керак» деган тилаклари рўёбга чиқадиганга ўхшаб қолди. Маълумотнома зарур бўлиб борганида маҳалла раиси Жамилахон опа (исм-фамилиялар ўзгартирилган) гапнинг учини чиқарди.\n– Оила, хотин-қизлар ва ижтимоий масалалар бўйича ўринбосар лавозими бўш, сизни ишга олишимиз мумкин, – деди ва шартларини ҳам қистириб ўтди.\n– Уйдагилар билан маслаҳатлашиб кўрай, – деди Рисолатхон жон деб турса-да, сир бой бермай.\nТурмуш ўртоғи Абдусаттор Жамилахон опанинг шартларига кўнди. Маҳалла биносини таъмирлаш учун 2 млн. сўм пулни Рисолатхон раисга келтириб берди. Хоналарни усталар беш кунда таъмирлашди. Раиснинг гапини икки қилмай Рисолатхон хоналарга палос ҳам солиб қўйди. Жамилахон опанинг лафзига ишониб таъмирланган идорада астойдил ишга киришди. Бир ой ишлади, бироқ буйруқ чиқмади. Раис туман ҳокимининг ўринбосарига бериши лозимлигини уқтириб, тағин 2 млн. сўм олди. Орадан уч ой ўтди. Ишга олингани ҳақидаги буйруқдан дарак йўқ эди. Рисолатхон ҳоким ўринбосарига учради-ю алданганини англади. Пулини қайтариб ололмагач, департаментнинг Риштон тумани бўлимига учради. Жамилахон опадан тағин пулини қайтариб беришни талаб қилди. «Эрим остин-устун қиламан деяпти, ҳеч бўлмаса 100 доллар бериб туринг, қолганини бўлиб-бўлиб берарсиз» деди. Қўлида ишлайдиган Ёқутхондан сўраб олган 100 АҚШ долларини Рисолатхонга берган чоғида ушланган Жамила опа айбини қисман тан олиб, сувдан қуруқ чиқишга уриниб кўрди.\nСудда унинг иш таклиф қилиб Р.Жалиловадан алдаб пул олмагани, пора беришга ундамагани, унинг ўз ихтиёри билан берган пули маҳалла учун сарфлангани ҳақидаги важларига танқидий баҳо берилди. Ишдаги далиллар, гувоҳларнинг кўрсатувлари билан Риштон тумани Қози Аҳрор маҳалласининг собиқ раиси Ж.Сўпиеванинг фирибгарлик, пора беришга ундашдан иборат айби исботланди. У етказилган зарарни тўлиқ қоплади ва мансабдорлик лавозимларида ишлаш ҳуқуқидан маҳрум этилиши баробарида базавий ҳисоблаш миқдорининг 60 баробари миқдорида жарима тўлайдиган бўлди.\nШаҳарнинг 275 та “ўсиш нуқта”си\n14:30 - Бугун\nБино дарахтга суянган(ми)?\nОмбор мудири ғаллазорни ўт бостирди\n12:00 - 21.04.2021\n“Кетса, қайнатамдан кетибди-да”\n10:30 - 21.04.2021\nБўкиб қолган бўлка нончи\n18:00 - 20.04.2021


Қон ҳақида — У ким, бу нима — QOMUS.INFO\nQOMUS.INFO > Қ ҳарфи > ҚОН\nҚОН — одам ва умуртқали ҳайвонларнинг қон айланиш системасида айланиб юрадиган суюқ тўқима; ҳужайра ва тўқималарга етиб бориб, уларнинг ҳаёт фаолиятини ҳамда физиологик функцияларининг бажарилишини таъминлайди. Эритроцитларнинг таркибидаги гемогюбин Қонга қизил ранг беради. Қоннинг таркиби, осмотик босими ва актив реакцияси (рН) деярли ўзгармайди. Қон организмда хилма-хил вазифаларни бажаради: у ҳужайраларга кислород етказиб беради ва карбонат ангидрид газини олиб кетади (нафас функцияси); овқат ҳазм қилиш аъзоларидан озиқ моддаларни бутун организмга тарқатади (озиқ моддаларни ташиш функцияси); моддалар алмашинуви маҳсулотини чиқариш аъзоларига (буйракка) олиб боради. Қон аъзоларнинг гуморал алоқасини юзага чиқаради, у газ алмашинуви, нафас, сувтуз алмашинуви, кислота-ишқор мувозанатида иштирок этади. Қонда антитоксинлар, лизинлар ва антителолар борлиги, шунингдек, лейкоцитлар микроорганизмлар ва ёт жисмларни қамраб ютиш хусусиятига эга бўлганлиги туфайли Қон организмни зарарли моддалар ва ёт жисмлардан ҳимоя қилади. У гавда трасини доим бир маромда сақлашда муҳим аҳамиятга эга.\nОдамларда 5,2 л ча Қон бўлади. Қон суюқ қисм — плазма (55—60%) ва шаклли элементлар (40—45%) дан ташкил топган. Қоннинг шаклли эле-ментлари Қон яратиш аъзоларида ишланади; Қ. ва қон яратиш аъзолари — Қ. яратиш системасини ташкил этади.\nҚон махсус механизмлар орқали регуляция қилинади, шунинг учун соғлом одам қонининг таркиби ўзгармайди. Организмдаги ҳар қандай ўзгаришларга нисбатан Қон жавоб реакцияси қайтаради, яъни ўз таркибини ўзгартиради. Айрим касалликларни, хусусан, Қон системаси касалликларини аниқлашда Қон таркибининг ўзгариши муҳим аҳамиятга эга.\nҚон плазмаси витаминлар, ферментлар, тузлар ва моддалар алмашинувининг охирги маҳсулотларини сақлайди. Плазмага эриган оқсиллар, жигар ҳужайралари ва ретикулоэндотелиал система ҳосил бўлади. Плазма оқсиллари транспорт вазифасини бажаради, кислота-ишқор мувозанатини тартибга солиб туради.\nҚоннинг шаклли элементлари асосан эритроцитлар, лейкоцитлар ва тромбоцитларлэм иборат.\nҚон таркибидаги углеводларга глюкоза ва унинг алмашинув маҳсулотлари киради. Қонда 80—100 мг % гача глюкоза, шунингдек, гликоген, фруктоза ва оз миқдорда глюкозамин бўлади. Углеводлар ва оқсилларнинг алмашинув маҳсулотлари (глюкоза ва б. моносахаридлар, кислоталар, тузлар ва сув) ичак капиллярларидан оқаётган Қонга сўрилади. Глюкозанинг бир қисми аъзо ва тўқималарга тарқалади, бошқа қисми эса жигарда гликогенга айланади.\nҚон даги липидлар аралашмаси нейтрал ёғлар, эркин ёғ кислоталари ва уларнинг парчаланиш маҳсулотларидан, эркин ва боғланган холестериндан, шунингдек, стероид гормонларидан иборат. Нейтрал ёғлар, глицерин, ёғ кислоталари ичак шиллиқ қаватидан Қонга қисман сўрилади. Қон ёғ эмульсиясини ёг тўқималарига етказади ва у ерда захира ҳолда сақланади. Қон таркибида минерал моддалар (асосан, натрий ва хлор) ҳам бор. Организмнинг турли патологик ҳолатларида (касалликларида) Қонда қатор ўзгаришлар рўй беради, бу муҳим диагностик аҳамиятга эга. Қоннинг тузилиши, функциялари, касалликлари ва у билан боғлиқ бошқа масалаларни гематология фани ўрганади.\nАд.: Баҳромов С. М., Қон ва унинг касалликлари, Т., 1996.\nNext PostҚОРА АНДИЗ


№ 31 дан: 31.05.2017\n"Баркамол авлод"чилар шарафланди\n28 май куни "Бухоро" темир йўл бош бекатида Жиззахда ўрта махсус, касб-ҳунар таълими муассасалари ўқувчилари ўртасида ўтказилган "Баркамол авлод" мусобақаларида иштирок этиб қайт¬ган вилоятимиз ўқувчи- спортчилари тантанали кутиб олинди.\nМаросимда вилоят ҳокими Ў.Барноев сўзга чиқиб, терма жамоамиз аъзолари ва мураббийларини эришилган муваффақиятлар билан қутлади.\nТаъкидландики, Президентимиз Ш.Мирзиёев томонидан мамлакатимизда ёш авлодни жисмонан ва маънан соғлом этиб тарбиялашга катта эътибор қаратилмоқда. Бунинг самарасида уч босқичли узлуксиз спорт тизими, унинг "Баркамол авлод" ўйинлари оммавийлик, чиниқиш ва маҳорат мактабига айланди.\nВилоятимиз ўқувчи-спортчилари ушбу мусобақага ҳар галдагидан яхшироқ тайёргарлик кўрдилар. Улар ўтказилган 17 та турдан 13 тасининг финал бос¬қичида қатнашди. Спортчиларимиздан саккиз нафари фахрий шоҳсупага кўтарилди. Жумладан, бадминтончи Абдурасул Хўжаев яккалик ва Мафтуна Сафарова билан жуфтлик баҳсларида қўш олтин медалга сазовор бўлди. Дзюдочи Ғолиб Сулаймонов, боксчи Саиджамол Жаъфаров, юнон-римчилар Парвиз Мўминов, Маҳмуд Бахшуллаев, бадиий гимнастикачи Зарина Негматова ҳам биринчи ўринни эгаллади. Шунингдек, беш нафар вакилимиз кумуш, яна саккиз нафари бронза медалларини қўлга киритди.\nЁшларимиз олтин медаллар сони бўйича кучли бешликка кирди. Умуман, вилоят терма жамоаси бундан уч йил илгари Наманганда ўтказилган "Баркамол авлод" ўйинлари билан солиштирганда, анча юқори натижаларга эришди.\nТемир йўл бош бекатида "Баркамол авлод" иштирокчилари шарафланди. Чемпионлар ноутбук, кумуш медаль соҳиблари замонавий телевизор, учинчи ўрин соҳиблари эса тегишли қимматбаҳо совғалар билан тақдирланди. Шунингдек, мураббийларнинг хизматлари ҳам муносиб эътироф этилди.


Ҳукумат кучлари икки вилоятда амалиётлар ўтказди\n22 апрел 2021, Тошкент вақти: 00:31\nАфғонистон ҳукумати қўшинлари халқаро кучлар ёрдамида иккита вилоятда “Толибон” жангариларига қарши амалиётлар ўтказди.\nҒазни вилоятида ўтказилган амалиётда 20дан зиёд жангари йўқ қилинган. Маълум бўлишича, жангарилар халқаро кучлар карвонига ҳужум қилган. Битта машинанинг йўл четига ўрнатилган бомбага дуч келиши оқибатида халқаро кучларнинг тўрт аскари тан жароҳати олган.\nЎрузғон вилоятида ҳам ҳукумат қўшинлари ва жангарилар ўртасида шиддатли тўқнашувлар рўй берган. Бу тўқнашувларда 18 жангари отиб ўлдирилган.


Lifestyle 01:15 / 03.04.2019 4643\nИжтимоий савдо билан бирга eToro томонидан ихтиро қилинган ва патентланган "савдони нусхалаш" юзага келади. Нусхалар савдоси трейдерларга реал вақт режимида бошқа трейдерларнинг хатти-ҳаракатларини нусхалаш имконини беради. Нусха олинган трейдер билан нусха олганга бир хил сармоя киритилади. Шу тариқа, фаол савдога камроқ вақт ажратишни маъқул кўрувчи одамлар бошқа трейдерларга улар учун ишлаш имконини беради. Албатта, пулларни бегона қўлларга ишониб топшириш хавфли бўлиши мумкин, бу эса бизни рўйхатдаги кейинги бандга олиб келади.\nБу нусхалар билан савдо қилишга кирмайди. Таъкидлаш жоизки, eToro'да нусха олиш мумкин бўлган ҳар бир трейдер ўзининг оммавий профилига эга, у барчага кўринади. Трейдерларнинг eToro'даги профиллари кўплаб қимматли маълумотларга эга бўлади, бу эса салоҳиятли нусхачиларга савдо тарихи, муваффақият ва муваффақиятсизликлар нисбати, даромад ва портфель тузилмаси каби интеллектуал нусхалар билан савдо қилишга доир қарорлар қабул қилишда ёрдам беради. Бундан ташқари, eToro ҳар бир трейдерга савдо билан боғлиқ одатлар ва стратегияларга асосланган рақамлар шаклидаги ноёб хавф кўрсаткичини беради. Шу тариқа, трейдерлар ўзларининг таваккал қилишга тайёргарликларига мувофиқ келувчи трейдерларни нусхалаши мумкин.\nШуни доим ёдда тутиш керакки, ижтимоий трейдинг ҳар доим ҳам вақт ёки тажриба етишмаслиги билан боғлиқ эмас. Баъзи трейдерлар етарлича тажрибали бўлиб, вақтни тежаши мумкин, бироқ ўз портфелларини фаол бошқаришдек "юк"дан дам олишни хоҳлаши мумкин. Охир-оқибат, кундузги савдо каби қисқа муддатли савдо усуллари етарлича талабчан ва доимий эътиборни талаб қилади, бу эса кўп ҳолатларда стрессни юзага келтиради. Агар шундай бўлса, трейдер нусхалаш учун бошқаларни танлаши ва унинг ўрнига савдо қилгунларига қадар тез ўзгарувчи ҳаёт тарзидан дам олиши мумкин.


ИНТЕЛЛИГЕНТ МУШУК (ҳажвия) (Ҳангоманинг зўри бизда бўлади, ока!!!) - 1 Ноября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nЧетверг, 04.06.2020, 21:39\nГлавная » 2019 » Ноябрь » 1 » ИНТЕЛЛИГЕНТ МУШУК (ҳажвия) (Ҳангоманинг зўри бизда бўлади, ока!!!)\nИНТЕЛЛИГЕНТ МУШУК (ҳажвия) (Ҳангоманинг зўри бизда бўлади, ока!!!)\nТанишиб қўяйлик, менинг исмим Леонардо! Уйдагиларнинг айтишича, хорижда таваллуд топган эканман. Балки шу сабабли дид масаласи менда нозикроқдир.\nХўжайиним олдин мени шунчаки Лео деб чақирарди. Озғин, кўримсиз ва жуссам кичкина, қўрқоқ бўлганим учун ҳурматлагиси келмаган чоғи. Йиллар ўтиб мен ҳам семирдим, оппоқ юнгларим қалинлашди, думим узайди, йўғонлашди. Қарабсизки, хўжайин менга бошқача кўз билан қарайдиган бўлди. Кўпинча ёнига ўтқазиб қўйиб, ҳасратлашадиган, мовий кўзларимга узоқ-узоқ тикилиб қоладиган одат чиқарди. Қўлига гўштми, колбасами, ишқилиб, нима тушса, менга илина бошлади.\nИнтеллигентлар ўзига етгунча инжиқ бўлишади. Мақтаниш эмас-у, хашаки мушукларни кўрсам, ғижиним келади. Мундоқ ўзига қарашниям билишмайди. Муомалани-ку, гапирмай қўя қолай. Ёнидан ўтиб қолсам, хунукдан-хунук миёвлаб салом беришади. Мушук деган миёвлашга сал эътибор беради-да! Куни кеча уй олдида турсам, қўшнининг хашаки малла мушуги менга устунга осилиб чиқишни ўргатмоқчи.\n— Вей, олифта, — дедим думимни ҳурпайтириб. — Бу мактабда ўқиганимга анча бўлди! Ундан кўра, дуч келган ерга думалаб ётавермасликни ўргансанг бўлармиди…\nГапим ёқмади маллага. Чўзиб-чўзиб миёвлади-ю, менга яқин келди. Билдимки, муштлашиш нияти бор.\n— Огоҳлантириб қўяй, — дедим ўнг қўлимни юқорига кўтариб. — Мен фалон давлатнинг мушугиман. Шунақа ҳимоя усулларим борки, ўзимга жавоб бермайман. Хафа бўлиш йўқ!..\nҚўрқмайсан-а қўрқмайсан, чалиш! Тирноқларимга кўзи тушди шекилли, секин-секин ортга тисланди-да, ура солиб уйига қочди. Шундан бери ювошиб, мулойимлашиб қолган малла. Шунақа мулойим салом берадики, қулоқларимга ишонмай кетаман. Икки марта сичқон овлаб келиб олдимга ташлади. Ҳойнаҳой, дўстлашиш ниятида бўлса керак. Қарши эмасдим. Аммо нима қилай, интеллигентлар сичқон емайди-да!\nМенга тоза ҳаво керак\nБилмадим, ота-буваларим эмин-эркин, ҳайҳотдай ҳовлиларда яшаб ўтишгани учунми, баъзан каталак каби квартирага сиғмай кетаман. Кўчага чиқай десам, боя айтганимдай қаёқдаги хашаки мушуклар билан тиллашишга, ёвлашишга тўғри келади. Орқаваротдан ғийбатимни қилишаётганини кўрсам ё сезсам, асаб бузилади. Кўпинча ўшаларга қўшилай, чидай, мослашай дейман-у, нимадир мени қайтараверади. Яна асаб дош бермайди. Шунинг учун торгина хонани айланиб чопа бошлайман. Чарчагунча чопа-чопа, диванга ёнбошлайман-у, мудрайман. Мусофирнинг уйқусиям ҳадеганда ширин кечавермаскан. Кўзим илинди дегунча ўлган бувим тушимга кириб, оёғимдан тортаверади. Яқинда малладан тушимнинг таъбирини сўрагандим, совуқдан-совуқ қилиб «Ёнига чақиряптийкан бувинг» деди аблаҳ. Шундан бери малладан кўнглим қолди…\nВой-вой-вой-ей, нафасим қайтиб кетяпти! Менга тоза ҳаво кера-ак! Уй эшикларини очиб қўйсангиз-чи, хўжайин!\nЯшаш қийин экан\nИлож қанча, оға, биз интеллигентлар ўз вазифамизни сидқидилдан адо этиб ўрганганмиз. «Уй жониворисан» дейишдими, демак, ҳар қандай шароитдаям уй ичида бўлишимиз шарт. Хўжайин келиб чақирганда, «лаббай» деб миёвлашимиз керак. Тўғри, бу йил бўйи кўчани кўрмаймиз деганимас. Чиқамиз, айланамиз, истироҳат қиламиз. Ана шундай лаҳзаларда бир нарса алам қилади. Башарамни минг марта кўрганлар ҳам менга худди келгиндига қарагандек қарай бошлайди. Мушуклар тўдасига яқин бориб қолсам, ўзларича меҳмоннавозлик қилмоқчи бўлишадими, «келинг меҳмон», деб қўйишади.\n— Ахир, менам шу ерликман, икки йилдан бери яшайман! — дегим келади. Тил айланмайди. Чунки бизнинг зотда одат шунақа. Асаб бузилдими, тамом, тил танглайга ёпишади, энса қотиб ими-жимида ортга қайтиб кетилади.\nМушук ўз бурчига содиқлик бобида итлардан сира қолишмайди. Ўз ҳудудини қаттиқ туриб ҳимоя қилади. Менам дастлабки кунларда шундай йўл тутдим. Йўқ, қонимга кўнгилчанлик синггани учунми, дераза, деворимиз атрофида изғийдиган ёввойи мушукларга шунчаки пўписа қилдим. Ўзимга ёмон бўлди. Икки марта башарамни бузиб кетишди. Қарасам, бошимга чиқволишадиган. Кутилмаганда ҳужумга ўтдим. Интеллигентча муштлашиш усулларини қўлладим. «Бу усул қанақа бўлади? дейсизми? Тушунтираман, «территорингиз»га даъвогар ёввойи мушук «мовлаб бостириб келаётганда, тўсатдан бир зарба берасиз-у, қочасиз. Жавоб, ўша мушук қайтиб уйингизга яқин йўламайди. Мана шу интеллигентча усул дейилади. Нолимайман, ҳозир атроф тинч, унда-мунда ўтиб қоладиганиям ҳисоб беради менга. Ҳатто қўшнимиз маллаям уёқ-буёққа ўтмоқчи бўлса, албатта аканг қарағайга хушомад қилишни унутмайди.\nСевги ўзи нима?\nБовам раҳматли айтиб берган. Бизнинг эркаклар фақат ўзимизникиларга кўнгил қўйишган экан. Иннайкейин эркак бўлғуси севгилисига олдин обдон хушомад қиларкан. Кўнглини оларкан, керак бўлса, мушукчасига шеърлар ўқиб ташларкан. Мана шу қишлоққа келганимдан бери бир нарсага ҳайрон бўламан. Мушуклар баъзида шунақа беўхшов мовлаб қолишадики, чўчиб уйғониб кетаман. «Нима бало, эшак ҳанграяптими?» деб ҳайрон бўламан. Билсам, улар бировни севиб қолишса, шунақа тиллашишаркан. Қуриб кетсин, мушук ҳам шунақа қўпол, маданиятсиз бўладими? Сал мулойимлашади, оғир-босиқлик билан муомала қилади-да! Ким билсин? Урғочилариям шунақа муносабатни хуш кўришса керак-да!..\nТўғри, мен ҳали ҳеч кимни севиб қолганимча йўқ. Адашмасам, умримнинг охиригачаям қалбим қилт этмаса керак. Чунки бу қишлоқда менинг дидимга, интеллектимга тўғри келадиган мушукнинг ўзи йўқ. Қўпол мушукка эса ҳаётда уйланмаганим бўлсин! Чао-о-о!!!\nКатегория: Hikoyalar to'plami | Просмотров: 115 | Добавил: Sherlaruz.CoM | Рейтинг: 0.0/0


Спитамен - юнон тилида, ўзбек тилида - Сурхон\nТарихдан маълумки, Чор Россиясининг 5000 кишилик аскари 180.000 кишилик Бухоро амирининг қўшини устидан осонлик билан ғалабага эришган. Нега бундай бўлган?\nЎзбектош Қиличбекнинг ёзганлари ҳақида кўп ва хўп гапларни айтиш мумкин. Киноқиссаларининг энг муҳим фазилати — тил, услуб, ифоданинг ўзига хослигидир, чиндан-да, бошқаларникига ўхшамайди, эргашиш тақлидчилик сезилмайди, йўқ — бу энг катта ютуқ. Демак, унга ишонса, ундан кутса бўлади.


Ҳар бир миллатнинг ўзига хос турмуш тарзи, яхши ёки ёмон бўлишидан қатъи назар, феъл-атвори, урф-одати бор. Одатда миллатлар авлоддан-авлодга мерос бўлиб ўтадиган ва бошқа миллатлардан ўзлаштирилган одат ва анъаналарга риоя қилади. Уларни “миллий мерос” деб эъзозлаб асрайди. Бу ҳол барча миллатларга хос.\nБу ўринда мусулмонларга тўйлар қандай бўлиши лозимлигини ва Расулуллоҳ соллаллоҳу алайҳи ва салламдан бу ҳақда ворид бўлган ҳадиси шарифларни эслатиб қўймоқчимиз. Тўй ҳам Аллоҳга тоатнинг бир кўринишидир. Унинг розилиги ва тавфиқига сабабдир.\nТўй никоҳни эълон қилиш учун, одамлар фалон йигит фалон қизга уйланганини билишлари, шубҳа ва гумон бартараф бўлиши учун йўлга қўйилган. Пайғамбаримиз соллаллоҳу алайҳи ва саллам никоҳни эълон қилишни ва хабарини одамлар орасида ёйишни буюрганлар. Тўйдан мақсад одамларни зиёфатга чақириш. Яъни, таом пишириб, одамларни уни ейишга таклиф этишдир. Қўй сўйиб тўй қилиш фазилатлидир. Пайғамбаримиз алайҳиссалом Сафия розияллоҳу анҳо онамизга уйланганларида бўтқа ва хурмо, Зайнаб бинти Жаҳш розияллоҳу анҳога уйланганларида эса, қўй сўйиб тўй ўтказганлари бир неча ҳадисларда баён қилинган. Уйланганини айтган саҳобалардан бирига Пайғамбаримиз: “Бир қўй сўйиб бўлса-да, тўй қил”, деганлар.\nНикоҳни эълон қилишнинг ҳикмати уни одамларга билдириш, эр-хотиндан гумонни даф қилиш, никоҳ ақди сабабли Аллоҳ таолонинг инсонларга берган неъматини изҳор этишдир. Зеро, никоҳ ақди хотинни эрига ҳалол қилади. Хотиннинг онасини эрга, эрнинг отасини хотинига ҳаром қилади.\nАёлни уйга киритиш\n“Аёлни уйга киритиш” деганимизда эрнинг хотини қўлидан тутиб, уйига олиб кириши тушунилади. Аёлнинг эр уйига бу тарзда кириши эр-хотинлик ҳаётининг бошланишидир. Аёлнинг эр уйига кириши унинг бир оиладан иккинчи оилага, бир уруғдан иккинчи уруғга ўтиши демакдир. У ота-онаси ва туғишганлари бағрини тарк этиб, эрининг “умр шериги”га айланади. Худди шу гап “эр” бўлиб хотинидан масъул бўлган эркакка ҳам тегишли. У энди оила олдидаги барча бурчларини уддалаши керак бўлади.\nЭр ҳам, хотин ҳам ўрталаридаги “биринчи учрашув” лаҳзасига руҳий ҳозирлик кўришлари лозим. Бу учрашувдан олдин эркак хотини билан тотув яшашга, унга сабр, идрок билан яхши муомала қилишга ўзини ҳозирласин. Бу нарса осон эмаслигини, муҳим ва жиддий ишга қадам қўяётганини кўз олдига келтирсин. Аёл ҳам “эрка қиздан” жавобгар хотинга айланишдек муҳим ишга ўзини тайёрласин. Уларнинг ҳар бири нимага қадам қўяётганини, ўзларини масъулиятга садоқат кутаётганини билишлари керак.\nМазкур иборанинг ишора маъносига – қўшилишга келсак, эр-хотин бу ишни насл қолдириш, жинсий аъзони зинодан асраш, шаҳватни ҳаромдан қайтариш восита деб қарашлари лозим.\nТабрик ва ҳадялар\nТўй куни ва тўй ўтганидан сўнг, одатда, кишилар янги эр-хотинни уйланиш ва турмушга чиқиш билан табриклаб, эзгу истаклар билдиришади, улар ҳақига дуолар қилишади. Шунингдек, уларга ҳадялар ҳам тортиқ этишади. Шариатимизда бу хусусда нималар ворид бўлган?\nИсломдан олдин араблар янги турмуш қурганларни “Тотув ва ўғилли бўлинглар”, деб табриклашарди. Бу уларнинг ўғилни қиздан ортиқ кўришлари одатига биноан эди. Аммо Пайғамбаримиз соллаллоҳу алайҳи ва саллам бизларга ундан яхши ва фазилатли дуони ўргатганлар. Имом Аҳмад Абу Ҳурайра розияллоҳу анҳудан ривоят қилади: “Расулуллоҳ соллаллоҳу алайҳи ва саллам уйланган инсонни кўрганларида “Аллоҳ таоло сизга фаровонлик ато этсин ва ўрталарингни яхшилик билан боғласин”, дер эдилар”.\nИмом Муслим Жобир розияллоҳу анҳудан ривоят қилади. Пайғамбаримиз алайҳиссалом Жобирдан: “Уйландингизми?” деб сўрадилар. У: “Ҳа”, деб жавоб берганида, Расулуллоҳ: “Аллоҳ таоло сизларга фаровонлик ато этсин”, дедилар.\nИмом Ибн Можа Уқайл ибн Абу Толиб розияллоҳу анҳудан ривоят қилади. Уқайл Бани Жушам қабиласидан бир аёлга уйланганида, унга: “Тотув ва ўғилли бўлинглар”, дейишди. Уқайл: “Бундай деманглар, балки Расулуллоҳ соллаллоҳу алайҳи ва саллам айтганларидек, “Парвардигоро, уларга фаровонлик ато эт”, деб айтинглар”, деди.\nОдамлар янги турмуш қурганларга ҳадя тортиқ қилишга одатланишган. Бу хайрли ва тавсия қилинадиган амалдир. Зотан, у шаръан тавсия этиладиган ҳадялар жумласига киради. Имом Бухорий Оиша розияллоҳу анҳодан ривоят қилади: “Расулуллоҳ соллаллоҳу алайҳи ва саллам ҳадяни олардилар ва ҳадя берганлар ҳадясининг ўрнига бирон нарса қайтарардилар”.\nСавол: Меҳмонхона ва кўнгилочар жойларда ўтказиладиган тўйларнинг ҳукми нима?\nЖавоб: Тўйларнинг қаерда ўтиши эмас, қандай ўтиши муҳим. Ресторанларда ҳам ҳалол-покиза тўй қилиш мумкин.\nСавол: Эр-хотинга тортиқ этилган ҳадя кимники бўлади?\nЖавоб: Ҳадя эрга берилган бўлса, эрники, хотинга берилган бўлса, хотинники бўлади.\nМуҳаммад Аҳмад Канъоннинг “Эр-хотинлик асослари” китобидан


Коронавирусга қарши кураш бўйича хайрия тадбирларини марказлаштириш тавсия этилди – Газета.uz\n1 апрелдан якка тартибда хайрия тадбирларини ўтказиш вақтинча тақиқланди. Эҳтиёжманд оилаларга хайрия ёрдамлари марказлаштирилган ҳолда етказилади. Ушбу ишга ННТ ва кўнгиллилар (волонтёр) қўшилишга чақирилди.\n1 апрель 2020, 18:12 Коронавирус Жамият\nКоронавирус инфекциясига қарши кураш бўйича Республика махсус комиссияси 1 апрелдан бошлаб мамлакатда якка тартибдаги хайрия тадбирларини чеклашни тавсия қилди. Бу ҳақда Вазирлар Маҳкамаси ахборот хизмати хабар берди.\nКоронавирусга қарши кураш жараёнида турли хайрия акцияларини уюштирилмоқда. Лекин мутахассисларнинг фикрига кўра, бу турдаги акциялар давомида COVID-19 вирусининг янада кенг тарқалиш хавфи жуда юқори, дейилади махсус комиссия баёнотида. Комиссия хулосасига кўра, санитария-гигиена қоидалари ва карантин талабларини четлаб ўтиб, якка тартибда хайрия тадбирларини амалга ошириш аҳоли, айниқса нуронийлар ҳаётини жиддий хавф остига қўяди.\nЭҳтиёжманд кишиларга хайрия ёрдамларини манзилли етказилишида кўмаклашиш учун бундай тадбирлар қуйидаги марказлашган тартибда амалга оширилиши белгиланган:\nПул кўринишидаги маблағларни «Меҳр-шафқат ва саломатлик» жамоат фондига ўтказиш тавсия қилинган.\nЎзбекистонда коронавирусга қарши кураш тадбирлари Жаҳон соғлиқни сақлаш ташкилоти ва вирусга қарши курашишда тажрибага эга Хитой, Жанубий Корея мутахассисларининг тавсия ва маслаҳатларига қатъий амал қилиниб ташкиллаштирилиши айтилган.


Ўзбекистонда Lada ва Renault автомобилларини йиғишни бошлаш режалаштирилмоқда — Sof.uz\n21.06 17:27 244 Texnologiya\n«Ўзбекистон бозорида мавжудлигимизни ривожлантиришнинг оқилона усули – бу машина тўпламларини ўша ерда йиғишни бошлашимиздир. Биз яқин12 ой ичида дастлаб Lada кейинроқ эса Renault русумли автомашиналарни йиғишни режалаштиряпмиз», дея таъкидлаган Николя Мор.\nНиколя Мор UzAvto иштироки сабабли «Автоваз» маҳаллий бозорда катта ўринни эгаллай олмаслигини таъкидлаб ўтган.\nШу билан бирга, компаниянинг машина экспорти манфаатларига Африка ва Яқин Шарқ минтақаси ҳам киради.\nМаълумот учун, 2020 йил якунларига кўра, «Автоваз» 41 минг дона Lada русумидаги автомобилларни хорижга экспорт қилган. Бу 2019 йилга нисбатан 19 фоизга камроқ. Шунингдек, ўтган йилда Россиянинг ўзида ҳам компаниянинг сотуви 5 фоизга камайиб, 343,5 минг автомобилни ташкил қилган.


Собиржон Жумаев. Сўзбоши (ҳажвия) | www.ziyouz.uz\nБош саҳифа Ўзбек насри онлайн антологиясиБошқа асарларСобиржон Жумаев. Сўзбоши (ҳажвия)\nМашҳур олим, ёзувчи, драматург, санъатшунос Шонли Номдор оппоқ қошлари ва оппоқ мўйлабларини силаб, кўз ўнгида деразанинг очиқ даричаси сари урилаётган тамаки дудига термулиб, қандай енгил сузаркин-а, деб хаёл билан ўтирган эди. У неларни хаёлидан ўтказаётган эди, бир ўзига ва Яратганга аён.\nШу вақт телефон жиринглаб қолди. Худди эшикка қисилиб қолган сичқондай бехос ва нохуш жиринглади стол устидаги бу матоҳ.\n— Алло, — деди Шонли Номдор бутун аҳли қалам танийдиган овоз билан ўзига хос оҳангда.\n— Домиллажон! — жўшқин сас келди у томондан, — Ассалому алайкум.\n— Салом, — деди “домиллажон” бир қадар жиддийлик билан.\n— Мен Ўлжаман, шоир. Сизга телефон қилишимни айтган эдим.\n— Ие-ие, Олғир Ўлжа, иним, бормисиз, қўнғироғингизни минг йилдан бери кутаман-а, — домланинг чеҳраси ёришиб, тамаки тутган қўллари-да титрабгина кетди. Ҳаяжондан шундай бўлди, десак ҳам бўлади, лекин одам боласини ҳаяжондан бошқа титратадиган гаплар ҳам кўп-да, биродар.\n— Раҳмат, домлажон, энди ишлар кўп денг. Ҳали қурилишимиз тугагани йўқ эди. Э, боре дедим-да ижодни кўр Ўлжа, деб сизга қўнғироқ қилавердим. Ҳа-ҳа.\n— Яшанг, кўп яшанг, шоирим.\n— Энди домлажон, сиз устозсиз, бутун бир авлоднинг устозисиз. Мен ва менинг авлодим ҳам сизнинг этагингиздан тушганмиз.\n— Қўйинг-е, сиз асл талантсиз. Донолар демишларки, ниятнинг ташрифи ўзи — ижод, деб.\n— Домлажон, раҳмат. Мен бир китоб чиқармоқчийдим, шу китобга тўрт йўлгина оқ йўл — сўзбоши битиб берсангиз. Шу кўнглим ҳур-ҳур кетади-да сизнинг доно сўзларингизга. Сиз билан тирикмиз-ку, устоз.\n— Бе, шоирим! Азизим. Бу гапларни қўйсангиз-чи, — деди устоз ўзигагина маълум ва ёлғиз ўзи камтарлик деб ҳисоблайдиган қувлик билан, — сиз Олғир Ўлжасиз. Номингизни ярим дунё билади, Евроосиёда фақат сизни ўқишяпти ҳозир. Мана “Кўнгиллар тортишиши” мукофотини ҳам сиз олдингиз. Сизга сўзбоши ёзишга бизга йўл бўлсин.\nШонли Номдор шундай деркан, шогирддан гинахонлик оҳангидаги мақтовларни кутиб лунжига сув келди. Устоз телефон гўшагини эркалаб тутиб тутаркан, ўз тили билан айтганда бир поэтик сурурга тўлиб турарди.\n— Устозим, улуғим!, — деди Олғир Ўлжа, — сиз Шонли Номдорга шак келтирманг асло. Асло шак келтирманг-ки, биз каби аҳли қалам шу зотнинг сиймоси ёруғида ўтмас қаламларимизни йўниб, ижод боғига йўл олганмиз.\nТелефоннинг иккала томонидан ҳам баравар қаҳ-қаҳа янгради, гўшаклар кар бўлаёзди. Бу гаплар айтувчига ҳам, тингловчига ҳам бирдек ёққанди.\n— Устоз, — давом этди Олғир Ўлжа, — сизнинг матн устида, матн ичида ва матн тагида ишлаш услубингиз бизни ҳамиша ҳайрон этган. Айниқса, сўз ўйинларини ўйнатиб юбориш мумкин, деган топилдиқ сўзларингиз ҳамон қулоғимиз тагида.\n— Шоирим, сиз бешубҳа катта шоирсиз. Сиз шунчаки, хаёлкаш эмас, балки, жиддий матнчи ҳамсиз. Сизни биз асрашимиз керак. Мен сизнинг 29 та китобингизга сўзбоши, тақриз ёзганман. Бунча қўймадингиз, майли, ўттизинчи дурдонангизга ҳам сўз бита қолай. Бу юбилей сўзбоши бўлади.\nЯна икки томондан қаттиқ кулгу кўтарилди ва бундан гўшаклар энди ростдан ҳам кар бўлиб қолдилар ва бу икки машҳури замоннинг сўзларини бошқа эшитмай қўйдилар. Қолган гапларни фақат ўзлари айтди, ўзлари эшитди.\n— Раҳмат! Устозим, раҳмат! Улуғимсиз менинг! — Нурли Ўлжанинг салобатли сўзларидан ундовларнинг оёғи толиб кетди.\n— Бўлмаса, қўлёзмани бериб юборасизми ёки аввалги китобдагидай…\n— Энди, биласизми устоз, — деди Олғир Ўлжа, устози унинг бошини қашлаётганини тахмин қилди, — китобнинг номи “Достонда осмон” бўлади, камида беш юз бет бўлиши керак.\n— Бир лаҳза шошманг, шоирим, китоб достондан иборатми?\n— Йўқ. Шеърлар, шеър-ки ярқираган сатрлар. Бу аср лирикаси мезонларини белгилаб беради.\n— Шубҳасиз, шоирим, шубҳасиз. Унда бир таклиф: китобнинг номини ундаги асарлардан келиб чиқиб, “Достонда осмон” эмас, “Осмонда достон” десак қандай бўларкин?\n— Э, ўлманг, устоз! Сиз билан тирикмиз, дейман-ку мен.\n— Раҳмат, шоирим! Сиз демак менга қўлёзмани етказасиз?\n— Қўлёзма? Ҳа, қўлёзмами? Шеърларни ҳозир корректура учун Сўфий Ризога бергандим, денг, устоз. У ўзи ҳеч бир довруғи йўғ-у, лекин баракали бола-да, қурғур. Унга юз бет асар берсангиз бас, уч юз бет қилиб қайтаради. Сиз бемалол сўзбошини бошлайверсангиз бўлади.\n— Яхши, тушунарли. Демак, китоб қачон чиқиши керак.\n— Келгуси ҳафтанинг охирига. Тақдимоти ундан кейинги ҳафтада. Сизга янги ижод намуналаридан тўртгина қатор айтиб берсам.\n— Балли, баракалла. Бутун вужудим қулоққа айланиб, сиёҳи қуримаган шоҳ сатрларни тинглашдан бахтиёрман.\n— Ҳмм, иҳм, — гўшак қитирлади, —\nМен! Мени қидираяпман, ҳей сен,\nСен кимни қидирдинг, ҳей мен.\nЙўлларнинг чорраҳасида дарахтдай\nТурибман, қарамадинг сен…\n— Оҳ! — деб юборди Шонли Номдор, бу сираям “дод” дегандаги аччиқ “оҳ” эмас, балки бир луқум тотли “оҳ” эди, — бўлди, келди, келаяпти. Мен сиз билан узиламан, шоирим, маъзур тутасиз мени. Қани қалам…\n— Устоз, — деди гўшакдан Олғир Ўлжа унинг сўзини бўлиб, қачон оламан ё борайинми?\n— Йўқ, йўқ асло! Мен сизнинг электронингизни (у электрон манзил демоқчи эди) биламан. Ўша-ми?\n— Ўша: O“lja @(шербачча) нуқта…\n— Тўхта! Бўлди эрталаб сўзбоши ўша манзилда бўлади. Хайр.\nАлоқа узилди. Шонли Номдор янги тамаки тутатди ва ростдан ҳам оқ қоғозга шириллатиб ёза кетди. Сўзбоши шундай бошланган эди:\nБиз ҳамиша ёнимиздаги (ёнгинамиздаги!) даҳоларни кўрмай, билмай ғафлатда юрамиз…\nСўзбошининг давомини энди Олғир Ўлжанинг китобидан ўқийсиз, азиз ўқувчи. Китоб келгуси ҳафта нашрдан чиқади. Муҳаррир Сўфий Ризо! Адади — сонмингта.\n← Аввалги Аввалги Озод Мўмин. Ўртакаш деманг (ҳажвия)\nКейинги → Кейинги: Холмуҳаммад Каримий. Қайтиш (ҳикоя)


“Барса” энг қиммат футболчисини “арзимаган” нархга сотмоқда\n26 март, 2021, 11:00\nТеглар:Барселона | Филиппе Коутиньо\nУ тезроқ кетиши керак...\n“Барселона” раҳбарияти бразилиялик плеймейкер Филиппе Коутиньони ёзда сотиб юбориш мақсадида унга нарх белгилади.\nТаъкидлаш жоизки, Коутиньо каталонияликлар тарихида энг қиммат трансфер ҳисобланади. Ўша пайтдаги президент Бартомеу бу футблчи учун “Ливерпуль”га 120 миллион евро тўлашдан ташқари, яна 40 миллион евро миқдорида бонус тўлашга ҳам рози бўлган. Бу шартнома ливерпулликларга ҳамон фойда келтиришда давом этмоқда.\nЙилига 13,5 миллион евро миқдорида маош олаётган Коутиньо эса, “Барселона”да ўзини кўрсата олмади ва кераксиз футболчига айланиб қолди. Энди ёзда Коутиньодек қимматбаҳо юлдузни олишни истаган жамоа каталонияликларга 35 миллион фунт тўлаши кифоя қилади.\nУнинг нархи эълон қилингач, бу трансферга “Арсенал”, “Тоттенхэм” ва “Челси” каби клублар қизиқа бошлади. Футболчининг ўзи ҳозирда жароҳатини даволатиш билан банд.\n“Бавария” "Барса" юлдузига харидор\n“Барса” юлдузини Англияга чорлашмоқда\nКоутиньо яна операция қилинди. У бу мавсум бошқа ўйнолмаслиги мумкин


10 июнь, 2020, 21:52\nТеглар:Усмон Тошев | Ўзбекистон МТЖ | Вадим Абрамов\nТожикистон терма жамоасини бошқараётган ҳамюртимиз навбатдаги режалари билан ўртоқлашди.\nСўнгги йилларда Тожикистон футболи сезиларли даражада ўсиб бораётгани тез-тез тилга олинмоқда. Бунга эса бир қанча мисолларни келтириш мумкин. Биз учун эътиборлиси шундаки, мамлакат миллий терма жамоасини ҳамюртимиз Усмон Тошев бошқариб келмоқда.\nМухлисларимиз эса уни жуда яхши билишади. Қолаверса, унинг қўшни юртда олиб бораётган фаолияти юзасидан сайтимиз орқали ҳам бир неча бор хабарлар ва мақолалар бердик. Чунки бунга доим қандайдир сабаблар пайдо бўлаверади.\nХабарингиз бўлса, охирги кунларда Тожикистон билан Ўзбекистон терма жамоалари ўртасида ўртоқлик ўйини ўтказиш борасида хабарлар кенг тарқалди.\nУсмон Тошев эса бизнинг бу борадаги мурожаатимизга ҳам эътибор қаратди ва вазиятга ойдинлик киритди.\n- Тожикистонда ҳам миллий чемпионат ўйинлари яна бошланаётганлиги муносабати билан ишимиз жуда кўп. Федерациядаги айрим бўлимларга ёрдам беряпман. Шунинг учун вақтим тиғиз бўлиб қолди. Аксига олиб, сиз билан мулоқотга киришганимда вақтим бемалол бўлиши лозим.\nЎзбекистон миллий терма жамоаси билан ўртоқлик учрашувига келсак, ҳақиқатан ҳам Вадим Абрамов билан яқин дўстмиз. Футболдан ташқарида ҳам у билан муносабатларимиз жуда илиқ. Албатта, Ўзбекистон ҳамда Тожикистон терма жамоалари иштирокида ўртоқлик ўйинини ташкил этиш бўйича гаплашяпмиз. Ҳозирча, беллашувнинг муддатини ҳал қилиб олишга ҳаракат қиляпмиз. Фақат сентябрь ойида ФИФА кунлари бор. Ана шунда барча ўйинчиларимизни, легионерларимизни ҳам йиғишга ҳаққимиз бор. Бошқа пайт эса хориждаги футболчиларни клублари қўйиб юбормаслиги мумкин. Лекин биз июль ёки августда ҳам учрашувни ўтказиш йўлларини кўриб чиқяпмиз.\nМана, Ўзбекистон ва Тожикистон чемпионатларининг тақвимлари ҳам тасдиқланди. Агар биз ушбу ойда тўпланадиган бўлсак, Ўзбекистоннинг бу ойда йиғин ўтказиш режаси йўқ. Демак, бу ойда ўз-ўзидан ўртоқлик ўйини бўлмайди. Июлда Ўзбекистон тўпланмоқчи бўлса, бизда йиғин ўтказиш режаси йўқ. Ҳозирда мана шундай масалалар бор ва уларни кўриб чиқяпмиз. Албатта, агар Ўзбекистон билан ўйнай олсак, бу жуда яхши бўларди. Бундан мухлисларимиз ҳам хурсанд бўлишарди.\nЎзбекистон билан Тожикистон бир-бирига дўст, нафақат футболда, балки бошқа соҳаларда ҳам ўзаро ҳамкорликлар кучайиб боряпти. Урф-одатларимиз ҳам бир. Шунингдек, ушбу ўйиннинг биз учун яна бир фойдали томони шундаки, Ўзбекистон кучли рақиб. Қолаверса, иккала мамлакат бир-бирига қўшни бўлгани сабабли учиб бориш ҳам яқин. Шундай экан, Ўзбекистон терма жамоаси билан ўйнасак ҳар томонлама яхши бўларди.\nБундан ташқари, Қозоғистон билан ҳам ўйин ўткамоқчимиз. Қирғизистон билан эса ўйнай олмаймиз. Негаки, улар билан жаҳон чемпионати саралаш доирасида бир гуруҳдамиз. Лекин, мен умид қиламанки, Ўзбекистон билан учрашувни ташкил қила оламиз. Ахир биз бу ўйинни уюштириш учун бир йилдан бери ҳаракат қилиб келяпмиз. Шунчаки, беллашув муддати режаларимизга тўғри келмай қоляпти.\nТошев билан боғлиқ яна бир эътиборли жиҳат шунда бўлиб турибдики, бунга Ўзбекистон терма жамоасида ишлаши мумкинлиги ҳақидаги хабарлар сабабдир. Аммо ҳамюртимиз буни тасдиқлагани йўқ. Умуман айтганда, унга бошқа жойлардан ҳам таклифлар кўплиги ҳақида эшитиб турибмиз. Шунинг учун мураббий бизни қизиқтирган масалага ҳам жавоб қайтарди.\n- Ишлашни хоҳлайдиган мураббийга доим таклиф бўлади. Бу каттами ё кичикми, муҳими терма жамоа ва клублар миқёсида чақирувлар бор. Агар сизнинг хизматингизга бошқалар томонидан қизиқишлар бўляптими, у ҳолда ишингизга бефарқ эмаслар. Аммо мени Тожикистон футбол федерацияси билан амалдаги шартномам бор. Бу ердаги вазият, ҳурмат, эътибор ҳамма-ҳаммаси мени қониқтиради. Шундай экан, менинг барча фикру-ҳаёлим Тожикистон терма жамоасига қаратилган. Мана, бешинчи ойдирки, уйимга ҳам бормасдан шу ерда ишим билан банд бўлиб юрибман. Мен бошқа нарсаларга чалғимасдан 100 фоиз кучимни бериб, Тожикистон терма жамоасида ишлаяпман. Ўзбекистон терма жамоасида ишлашим ҳақидаги хабарларга келсак, куни кеча Вадим Абрамовнинг бу борада айтган гапларига мен ҳам қўшиламан.\nТошев гарчи катта тажрибага эга бўлса-да, у доимо ўқиб изланишдан ва малака оширишдан қочмайди. Яқинда эса ҳамюртимизнинг Мадридга бориб, “Атлетико” клубида малакасини ошириши кутилганди. Ўз навбатида ўзбекистонлик мутахассис ушбу масалага ҳам ойдинлик киритди.\n- Албатта, насиб бўлса Испания клубига бораман. Фақат пандемия туфайли бу сафарим қолиб кетди. Аслида эса май ойида бормоқчи эдим. Бу борада улар билан ҳаммасини гаплашиб, ҳал қилиб қўйгандик. Лекин ҳали у ерга боришга вақтим бўлади. Вазият ижобий томонга ўзгариб, халқаро авиарейслар яна очилгач, сафаримни амалга ошираман.\nСиз мени биласиз, доим ўрганишни хоҳлайман. Ким нима дейиши билан менинг ишим йўқ. Муҳими, хотиржам равишда ўз ишим ва ўз йўлим билан юрибман.\nҚизиқ, Усмон Тошевнинг “Атлетико”га сафари қандай ва қай тариқа амалга ошаркин? Бу борада унга кимлар ёрдам беряпти? Ҳар холда бундай катта клубларда амалиёт ўташнинг ўзи бўладими?\n- Ўзимнинг алоқам бор. Исталган мамлакатга бориб, ишим юзасидан ўрганиб келсам бўлади, - дея гапини давом эттирди Тошев. - Ҳамма жойда дўстларимиз бор. Боз устига 2009 йилдан бери ФИФАда ишлаяпман. Шунингдек, ОФКдаги фаолиятим ҳам давом этяпти. Демак, танишларим кўп. Асосийси, инсоннинг ўзида иштиёқ кучли бўлиши керак. Мен борганга яраша шунчаки дам олиш учун эмас, балки ўз устимда ишлаб, мураббийлик соҳаси бўйича билимларимни янада оширмоқчиман. Керакли саволларимга жавоблар топмоқчиман. Ҳозирги замонда қаергадир бориб ўрганиш борасида қийинчилик йўқ. Агар истагингиз бўлмаса, яқин вилоятга ҳам бора олмайсиз.


Манзилингиз:Муслимаат»Бош саҳифа»Сара мақолалар»Ухдуд эгалари қиссаси (5)\nЎта камтарлик ҳам манманлик белгисидир\n«Ухдуд эгалари» ҳақидаги ривоятда кунлардан бирида йигит йўлда кетаётиб, улкан, даҳшатли бир ҳайвон кўчани тўсиб одамларни ўтказмай қўйганини кўргани айтилади. Шунда йигит ҳайвонга тош отиб, уни ўлдирибди ва одамлар йигитнинг қилган ишидан хурсанд бўлибди.\nБу гаплар одамлар орасида жуда тез тарқаб кетибди. Ҳамма жойда одамлар бу йигитнинг қаҳрамонона ҳаракатларини гапира бошлабди. «Кўрдингми? Битта тош билан анави ҳайвонни ер тишлатди…». «Эшитдингми? Қўшни қишлоқдаги фалончи баҳайбат ҳайвонни қулатибди…». «Юр, қўшни маҳаллага борамиз, айтишларича, кимдир тош билан аждарга ўхшаган махлуқни ўлдирибди, кўриб келамиз…»\nАна хабару мана хабар. (Яқиндагина Келес туманида осмонда учадиган махлуқ ҳақида Whatsapp тармоғида тарқаган миш-мишлар бу йигитнинг бир тош билан баҳайбат ҳайвонни ер тишлатгани ҳақидаги хабарнинг олдида ип эшолмай қолибди. Қисқача айтганда, йигит одамлар орасида супер қаҳрамонга айланиб қолибди).\nШунда йигит бўлиб ўтган воқеани роҳибга айтибди. Роҳиб: «Эй болам, сен мендан афзал бўлдинг, энди келажакда фитналарга гирифтор бўласан, ўшанда мен ҳақимда бировга айтмагин», дебди.\nЙигит қандай қилиб ўз устозидан афзал бўлиб қолди? Унинг афзаллиги шунда эдики, у олган билимларини ёдлаш билан бирга, уларни энди ҳаётга татбиқ қилишни бошлаган эди. Шунингдек, йигит қилган ишининг оқибатидан ва одамларнинг гап-сўзларидан мағрурланиб ҳам кетмади. Одамларнинг гап сўзига қарамай камтарликни ўзига лозим тутди.\nКамтарлик ҳақида сўз кетар экан, ўта камтарлик ҳам манманлик белгисидир, деган гап эсга тушади. Камтар инсон аслида манманнинг аксидир, лекин қандай қилиб ўта камтар инсон манман бўлиши мумкин? Манман инсон ўзининг қилмишидан фахрланишни, одамларнинг эътиборида бўлишни жуда ҳам хуш кўради. Бир инсон ўзини атайлаб камтар кўрсатса, одамлар у ҳақда яна ҳам кўпроқ гапиришни бошлаши мумкин. Ҳар икки ҳолатда ҳам натижа бир хил бўлаяпти.\nУламоларимиз Аллоҳга бўлган ибодатлар ҳам баъзи ҳолларда манманлик ёки кибрга сабаб бўлиши мумкин дейишади. Бунда баъзи ҳожиларни эслашнинг ўзи кифоя. Кўпгина ҳожилар ҳаж ибодатларини бажариб бўлгач, жаннатнинг калитини қўлга киритдим, деб ўйлашади. Ҳаждан қайтиб келиб, истар истамас «ҳожи дода» ёки «ҳожи она» деган унвонга эришишади. Сўнгра ҳожилар учун махсус давра – «ҳожилар гапи»га қўшилишади. Бу даврага фақат ҳожиларнинг кириши эса ўзларини бошқалардан фарқли эканини кўрсатиш, сўнгра кибр ёки манманликка олиб келиши мумкин.\nЯна шундай инсонлар ҳам борки, қилган амаллари билан Аллоҳга яхшилик қилаяпман деб ўйлайди. Аллоҳ уларнинг намозига, тутган рўзасига, қилган садақасига муҳтож, деб ўйлаб, бу ишларини миннат қиладилар. Расулуллоҳ соллаллоҳу алайҳи васаллам даврларида ҳам шундай ҳолат бўлган эди. Бир кун саҳро араблари Пайғамбар алайҳиссалом ҳузурларига келиб, иймон келтирдик, деб миннат қилишганди. Аслида эса улар янги мусулмонлар бўлиб, ҳали ҳақиқий иймон қалбларидан жой олган эмас эди. Ҳали иймон нималиги билмасдан, Аллоҳга ва Унинг Расулига иймон келтирмай туриб, иймонига шубҳа аралаштирмасдан, Ислом учун бирор фойдали иш қилиб улгурмай, Аллоҳнинг йўлида на моллари ва на жонлари билан жиҳод қилмай туриб, иймонини миннат қиладими?\nЎша аъробийлар Расулуллоҳ соллаллоҳу алайҳи васаллам билан: «Ахир биз Исломни қабул қилдик-ку!» – деб баҳслашиб кўрди, шунда Аллоҳ таоло: «Сенга мусулмон бўлганларини миннат қилурлар. Сен: «Менга Исломингизни миннат қилманг. Балки агар содиқ бўлсангиз, Аллоҳ сизни иймонга ҳидоят қилганини миннат қилур», деб айт», деб оят нозил қилди. (Ҳужурот, 17)\nДарҳақиқат, гапнинг тўғрисини айтганда, миннат қилишга лойиқ нарса аъробийларнинг Исломга кириши эмас, Аллоҳ таоло уларни Исломга ҳидоят қилиб қўйганидир. Агар Аллоҳ уларни иймонга ҳидоят қилмаганида ҳеч ким буни қила олмасди.\nШу боис сизнинг ҳам иймонингиз зиёда бўлса, солиҳ амалларни кўпроқ қила бошласангиз, ибодатларни кўпайтирсангиз, бунинг учун миннат эмас, сизни бу нарсага бошлаган, солиҳ амалларга илҳомлантирган ва яхши амалларни сизга осонлаштирган Аллоҳга яна ҳам кўп шукр айтишингиз керак бўлади.\nАкс ҳолда, агар Аллоҳнинг раҳмати ва унинг ҳидояти бўлмаганида сизнинг аҳволингиз нима бўлар эди? Аллоҳ таоло бизни сироти мустақиймга ҳидоят қилиб, ўша йўлда яшаб, Исломни маҳкам тутган ҳолимизда вафот қилишимизни насиб қилсин.\nМақола Ilmfruits.com сайтидан таржима қилинди.\nkamtarlik manmanlik uxdud


Қишлоқ жойларда интернетга киришни субсидиялаш | Қозоғистон янгиликлари: Сўнгги хабарлар «Kazakh TV» каналида | Kazakh TV\nМасофадан ўқитиш, масофадан ишлаш, замонавий онлайн-хизматлардан фойдаланиш. Олис аҳоли манзиллари ҳам булар барчасидан фойдаланиши мумкин. Йил охиригача 5 минг 331 та қишлоқ кенг полосали интернет билан таъминланиши режалаштирилган. Қозоғистон Республикаси Рақамли ривожланиш, инновация ва авиакосмик саноат вазири Бағдад Мусин маълум қилишича, шу кунларда бу йўналишда иккита йирик лойиҳа рўёбга чиқарилмоқда. Биринчиси – давлат-хусусий шерикчилик механизми асосида олис қишлоқларга оптик интернет олиб бориш. Натижада, деярли икки ярим миллион одам истиқомат қилувчи бир минг икки юз олтмишта қишлоқ интернет билан таъминланади. Иккинчи лойиҳа эса 250 нафардан зиёд одам яшовчи 928 та қишлоқни 3G ва 4G ҳамда бошқа турлардаги мобиль интернет билан таъминлашдан иборат. Вазир қишлоқларда интернет ўрнатиш учун субсидиялар кўзда тутилганини кўрсатиб ўтди.\nБАҒДАД МУСИН, ҚОЗОҒИСТОН РЕСПУБЛИКАСИ РАҚАМЛИ РИВОЖЛАНИШ, ИННОВАЦИЯ ВА АВИАКОСМИК САНОАТ ВАЗИРИ:\n- Шу кунларда қишлоқ ҳудудидаги симли телефон ва почта хизматлари ҳар йили 8 миллиард тенге миқдорида субсидия олади. Эндиликда оптик алоқа ва бошқа технологиялар орқали уйларни интернетга улашни ҳам субсидиялаш ниятидамиз. Бу эса алоқа операторларини қишлоқларга интернет олиб боришга ундайди. Шунда қишлоқ аҳли ҳам замонавий хизматлардан фойдалана олади.\nВазир, бундан ташқари, қишлоқ ҳудудларида кенг полосали тармоқ яратиш учун қайта маблағ сарфлаганларга солиқ имтиёзлари бериш таклифини тилга олди. Айни вақтда, тез кунларда интернет-хизматлар кўрсатиш сифатини назорат қилиш учун махсус сервис ишга тушади. Бунинг учун 17 та мобиль ўлчов мажмуалари харид қилинган.


Куманнинг ёрдамчиси: «Характер кўрсатдик. Чемпион бўлишимизга ишонамиз»\n«Барселона» бош мураббийи Роналд Куманнинг ёрдамчиси Алфред Шройдер Ла Лиганинг 34-туридан ўрин олган «Валенсия»га (3:2) қарши баҳсдан сўнг ўз фикрлари билан ўртоқлашди.\n«Характер кўрсатдик ва ўтказиб юборилган голга тўғри муносабатда бўлдик. Биринчи бўлимда яхши ўйнадик, аммо гол ура олмадик. «Валенcия» яхши ҳимояланди. Лекин қийин рақиб билан ўйинда устунлик қилдик ва ҳақли ғалабага эришдик.\nҲамон курашдамиз. «Барселона» совринга жуда яқин. Бошқаларга эмас, фақат ўзимизга қараймиз. «Атлетико»га қарши ўйин финал бўлмайди. Олдинда яна 4та ўйин бор. Ишонамизки, футболчиларимиз чемпионликни қўлга кирита олишади.\n«Атлетико» билан январь ойидаги фарқни йўқотдик. Сўнгги 3 ойда яхши натижаларга эришдик», – дея Шройдернинг сўзларини келтиради Маrca.


Бош саҳифаТўлов тизимиБанк ҳисобварақларига масофадан хизмат кўрсатиш тизимлари\tТўлов тизими\nБанк ҳисобварақларига масофадан хизмат кўрсатиш тизимлари – бу мижознинг масофадан берган топшириқларига асосан(банкка келмасдан) банк хизматларини тақдим этиш технологияларидир. Асосан компьютер ва телефон тармоқлари орқали амалга оширилади.\nБанк-Мижоз – бу компьютер орқали амалга ошириладиган тизим бўлиб, бунда мижознинг компьютерига махсус дастур ўрнатилади. Ушбу дастур компьютерда барча мижоз маълумотларни сақлайди (асосан тўлов ҳужжатлар ва ҳисобварақлардан кўчирмалар). Банк ва мижознинг компьютери ўртасида модем орқали тўғридан-тўғри алоқа амалга оширилади.\nИнтернет-банкинг – бу мижозларнинг депозит ҳисобварақларини, жумладан пластик карталарга очилган ҳисобқарақларини, интернет орқали бошқариш ҳуқуқини берувчи тизимдир. Бу хизмат тури мижознинг масофадан банк билан боғланган ҳолда реал вақт давомида тўловларни ўтказиш учун мўлжалланган тизимдир. Фойдаланувчи тизимга веб-браузер орқали қиради. Интернет-банкинг тизими банкнинг веб-серверда жойлаштирилади. Фойдаланувчи банкнинг веб-сайтида барча ўз маълумотлари (тўлов ҳужжатлар ва ҳисобварақлардан кўчирмалар)ни кўриб чиқиш имкониятига эга.\nбарча ҳисоботларни олиш\nкаби барча амалиётларидан исталган вақтда фойдаланиш имкониятини яратади.\nИнтернет-банкинг орқали мижоз ўз иш жойидан интернет орқали банк сайтига уланиб ўз ҳисоб рақамига тушаётган пулларни кўриши, пул ўтказмаларини тайёрлаб банкга узатиши мумкин бўлади.\nSMS-банкинг – бу банк мижозларга уларнинг депозит ҳисобварақларидаги ҳамда пластик карталарга очилган ҳисобқарақларидаги операциялар ҳақида SMS кўринишдаги маълумотларни олиш тизимидир. Ҳисобварағидан маълумот олиш учун мижоз банкнинг махсус телефон рақамига белгиланган SMS-сўровни юбориш керак.\nremote_banking_1 jan 2017_uz_cyr.pdf\nҲозир сайтда: фойдаланувчилар - 0; меҳмонлар - 84


Латвия учун Ўзбекистон эътибор нуқтаси бўлади\n26 ноябр 2020, Тошкент вақти: 06:13\nЎзбекистон президенти Ислом Каримов ва Латвия президенти Андрис Берзинш, Рига, 17 октябр 2013 йил.\nЎзбекистон президенти Ислом Каримовнинг Латвияга ташрифи якунланди.\nЛатвия матбуотининг билдиришича, мамлакат президенти Андрис Берзинш Ислом Каримов билан учрашуви чоғида 2015 йилда Рига Европа Иттифоқига раислик қилишини ва бу жараёнда Латвия учун марказий Осиё, жумладан, Ўзбекистон асосий эътибор нуқтаси бўлишини айтган.\nАндрис Берзинш сўнгги йилда Ўзбекистон билан савдо айланмаси деярли 45,5 фоизга ўсганини, Ўзбекистон-Латвия қўшма корхоналари сони эса 343 тага етганини қўшимча қилган.\nПрезидентлар икки томонлама сиёсий, савдо-иқтисодий, транспорт ва коммуникация соҳаларидаги ҳамкорликни ривожлантириш тўғрисидаги шартномаларни имзоладилар.


Журналистлар ҳоким судга келишини талаб қилишмоқда - xabar.uz\n20.06.2019 20:30 0 3758\nАндижон тумани ҳокими Улуғбек Исомиддинов вилоят ҳокимлигининг нашри – «Андижоннома» ижтимоий-сиёсий газетаси таҳририятини судга бергани ҳақида хабар қилгандик. Сабаби газетанинг шу йил 2 март сонида чиққан ўзи ҳақидаги «Ўзи хон, кўланкаси майдонми?» сарлавҳали танқидий мақола (муаллиф Қобилжон Асқаров).\nҲокимнинг «Мақолани қонун талабларига зид деб топиш (?-таҳр.) ва раддия чоп этиш мажбуриятини юклаш тўғрисида»ги даъво аризаси юзасидан дастлабки суд мажлиси шу йилнинг 29 май кунига белгилангани, бироқ даъворгар (ёки унинг ишончли вакили) келмагани боис суд бошқа кунга қолдирилганидан ҳам ўқувчиларимизнинг хабари бор.\nҚисқаси, ҳокимнинг даъвоси юзасидан ФИБ Андижон туманлараро судида 14-19 июнь кунлари икки марта суд мажлиси бўлиб ўтди. «Xabar.uz» манбасига кўра, кейинги суд мажлиси уч ярим соат давом этиб, унда 20 нафарга яқин (!) гувоҳларнинг сўзлари тингланди. Бироқ суд ҳали якунига етгани йўқ. Томонларнинг илтимосидан келиб чиқиб, суд бошқа куни давом эттирилажаги айтилмоқда.\nДарвоқе, судга ҳокимнинг ўзи келгани йўқ. Унинг номидан ишончли вакили қатнашмоқда. Жавобгар томон — таҳририят вакиллари эса судга ҳоким шахсан келишини сўрашмоқда. Негаки, «Ўзи хон, кўланкаси майдонми?» мақоласида Улуғбек Исомиддиновнинг шахси ва фаолиятининг айрим қирралари қаламга олингани боис уларга аниқлик киритиш учун судда ҳокимнинг шахсан иштироки тақозо этилади, дейишмоқда журналистлар.\nЖурналистларнинг шу ҳақда судга киритган илтимосномаси қаноатлантириладими, йўқми — бу ҳозирча муаллақ турибди.